Negeri Sembilan FC lonjak ke tangga teratas
Oleh AZIZAN HASHIM

17 Mac 2021, 7:52 pm
IPOH – Negeri Sembilan FC seperti diduga meraih mata penuh apabila menunduk pasukan ubi muda, Perak FC II 2-0 dalam saingan Liga Premier di Stadium Perak, Ipoh, petang tadi.
Dengan kemenangan ini, anak buah K. Devan berjaya memintas Sarawak United FC selaku pendahulu dengan mengutip 10 mata.
Bagi Perak FC II pula, kekalahan ini adalah yang ketiga berturut-turut selepas tumpas kepada Sarawak United FC dan Kelantan United FC.
Dalam perlawanan tadi, Negeri Sembilan FC menguasai persaingan dengan corak kemas dan kawalan padang yang baik.
Bagaimanapun tuan rumah kental bertahan untuk menyukarkan skuad Hoben Jang Hoben melakukan sebarang jaringan.
Turun tanpa sebarang pemain import, anak buah Syamsul Mohd. Saad tetap tidak memberi laluan mudah kepada pelawat.

Bagaimanapun Perak FC II jelas kekurangan dari segi pengalaman berbanding lawan yang berada dalam kelas sendiri.
Usaha pelawat akhirnya berjaya apabila rembatan leret R. Barathkumar di minit ke-20 melepasi jangkauan penjaga gawang Perak FC II, G. Yuganes.
Skrip babak kedua bertukar dengan anak buah Syamsul dilihat cuba bangkit untuk mencari gol penyamaan.
Begitupun usaha mereka tidak berhasil kerana lawan berjaya menyerap segala asakan mereka.
Sebaliknya Negeri Sembilan FC memperolehi gol kedua mereka apabila Alain Thierry Akono Akono memperdaya benteng Perak untuk menyumbat gol kedua pada minit ke-59.
Kedua-dua pasukan terus berusaha mencari gol selepas itu tetapi benteng masing-masing berjaya mengelak daripada dibolosi.-K!ONLINE


Pasar Datuk Keramat terbakar
Oleh MUHD AFIQ AL-HAFIZ MAT YUSOF

17 Mac 2021, 7:26 pm
PETALING JAYA – Peniaga dan pengunjung di Pasar Datuk Keramat berdepan detik cemas selepas berlaku  kebakaran membabitkan deretan gerai di pasar berkenaan di sini hari ini.
Komander Operasi Kanan, Penolong Kanan Penguasa Bomba Mohd. Suhaimi Mohd. Razali berkata, pihaknya menerima panggilan kecemasan pada pukul 5.26 petang.
“Seramai 58 anggota bersama jentera dari Balai Bomba dan Penyelamat (BBP) Keramat, BBP Setapak, BBP Wangsa Maju dan BBP Hang Tuah telah dikerah ke lokasi kejadian.
“Operasi pemadaman sedang giat dijalankan dan tiada mangsa dilaporkan terlibat,” katanya ringkas dalam satu kenyataan di sini hari ini. K! ONLINE.


3,567 warga asing jalani ujian saringan, 35 positif Covid-19
Oleh AHMAD SHAHERMAN SHAMSURI

17 Mac 2021, 6:22 pm
PETALING JAYA – Seramai 35 warga asing didapati positif Covid-19 selepas menjalani ujian saringan.
Menteri Kanan Keselamatan, Datuk Seri Ismail Sabri Yaakob berkata, mereka adalah sebahagian daripada 3,567 individu yang menjalani ujian itu semalam.
Menurut beliau, secara kumulatifnya, Kementerian Sumber Manusia (KSM) memaklumkan seramai 627,010 pekerja warga asing telah menjalani ujian saringan melibatkan 32,425 majikan.
“Daripada jumlah itu, seramai 9,807 orang telah disahkan positif Covid-19, manakala 617,203 lagi adalah negatif.
“Sehingga kini, sebanyak 1,529 buah klinik telah terlibat dengan program saringan ini dan seperti yang telah diumumkan, ujian saringan Covid-19 adalah diwajibkan kepada semua pekerja warga asing mulai 1 Februari 2021,”katanya dalam satu kenyataan di sini hari ini.-K!ONLINE


Pemilik lori didenda RM60,000 lepaskan asap hitam
Oleh MOHD YUNUS YAKKUB

17 Mac 2021, 5:37 pm
SHAH ALAM – Seorang pemilik sebuah lori didenda RM60,000 oleh Mahkamah Sesyen Petaling Jaya di sini hari ini selepas didapati mencemarkan udara dengan melepaskan asas hitam melebihi had dibenarkan daripada paip ekzos kenderaannya, dua tahun lalu.
Hakim Jamaludin Mat menjatuhkan hukuman tersebut selepas Maimunah Omar, 50, selaku Orang Kena Saman (OKS) mengaku bersalah sebaik pertuduhan dibacakan oleh jurubahasa mahkamah.
Mahkamah turut memerintahkan OKS dipenjara setahun sekiranya gagal membayar denda tersebut.
Mengikut pertuduhan, wanita itu didakwa melepaskan pencemar ke udara iaitu asap hitam berlebihan daripada paip ekzos kenderaan dengan ketumpatan sebanyak 99.9 peratus melebihi had ketumpatan yang dibenarkan iaitu 50 peratus di bawah Peraturan 11(1), Peraturan-Peraturan Kualiti Alam Sekeliling (Kawalan Pelepasan Daripada Enjin Diesel) 1996.
Kesalahan dilakukan tertuduh di Plaza Tol Sunway, Lebuh raya Shah Alam (KESAS) pukul 10.45 pagi pada 31 Oktober 2019 dalam operasi penguatkuasaan kenderaan bermotor yang dijalankan oleh Jabatan Alam Sekitar (JAS) Selangor.
Sabit kesalahan boleh didenda tidak melebihi RM100,000 atau penjara sehingga lima tahun atau kedua-duanya sekali mengikut Seksyen 22 (1) Akta Kualiti Alam Sekeliling 1974 dan boleh dihukum di bawah Seksyen 22(3) akta sama.

Pendakwaan dikendalikan Pegawai Pendakwa Jabatan Alam Sekitar Selangor, Nor Faizura Mohd. Ali sementara OKS tidak diwakili peguam.
Difahamkan, sebelum ini OKS dikenakan kompaun RM2,000 namun gagal membayarnya sebelum tindakan pendakwaan dikenakan kepadanya. -K!ONLINE


PKPD di dua rumah sewa di Baverly Hills, Bintulu, Sarawak dilanjutkan
Oleh AHMAD SHAHERMAN SHAMSURI

17 Mac 2021, 5:29 pm
PETALING JAYA – Perintah Kawalan Pergerakan Diperketatkan (PKPD) Rumah Sewa Anong dan Rumah Sewa Baverly Hills, Bintulu, Sarawak dilanjutkan lagi selama tujuh hari sehingga 25 Mac depan.
Menteri Kanan Keselamatan, Datuk Seri Ismail Sabri Yaakob berkata, langkah berkenaan diambil selepas Kementerian Kesihatan (KKM) mengesahkan masih berlaku penularan kes melibatkan penduduk di rumah sewa terbabit.
Menurut beliau, PKPD di dua kawasan itu sepatutnya dijadualkan tamat pada esok.
“Sehingga kini, KKM telah melaksanakan 1,407 ujian saringan dan daripada jumlah itu, 85 kes positif Covid-19 telah direkodkan.
“KKM juga telah melaksanakan ujian saringan kedua Covid-19 dan masih lagi menunggu keputusan,” katanya dalam satu kenyataan di sini hari ini.
Mengulas lanjut, Ismail Sabri berkata, setelah membuat penilaian risiko bersama pelbagai agensi dalam Jawatankuasa Teknikal PKP, kerajaan bersetuju untuk melanjutkan PKPD di dua rumah sewa itu sehingga 25 Mac depan.-K! ONLINE


Samirah ada buat bantahan penamaan kredit KWSP Nazrin
Oleh NUZULSHAM SHAMSUDDIN

17 Mac 2021, 6:17 pm
SHAH ALAM – Saksi pendakwaan ke – 45  memberitahu Mahkamah Tinggi di sini hari ini bahawa Samirah Muzaffar ada membuat bantahan penamaan kredit Kumpulan Wang Simpanan Pekerja (KWSP) milik Ketua Pegawai Eksekutif Cradle Fund Sdn. Bhd. (Cradle Fund), Nazrin Hassan yang ditemui mati di rumahnya tiga tahun lalu.
Noor Hafizah Osman, 36, yang merupakan Pegawai Akaun KWSP di Jabatan Pengurusan Operasi Pengeluaran KWSP, Kuala Lumpur ketika itu berkata, pihaknya telah menerima bantahan penamaan kredit itu daripada Samirah pada 28 Jun 2018 yang ia dibuat di KWSP Cawangan Kuala Lumpur.
“Pada tarikh tersebut, Samirah telah mengemukakan surat bantahan atas nama beliau dan ditandatangani oleh beliau sendiri. Permohonan bantahan tersebut meminta pihak KWSP untuk membekukan akaun si mati (Nazrin) kerana Samirah di dalam proses untuk mendapatkan sijil faraid dari Mahkamah Syariah, “katanya.
Beliau berkata demikian ketika memberi keterangan pernyataan saksi pada perbicaraan berhubung kes kematian Nazrin di hadapan Hakim Datuk Ab. Karim Ab. Rahman di sini.
Mengulas lanjut, Noor Hafizah memaklumkan berdasarkan rekod KWSP,  Nazrin telah menamakan penamaan kredit itu atas nama Eza Shafina Dzulkarnain pada 13 Januari 2011.
Berdasarkan permohonan bantahan itu, Kata Noor Hafizah memberitahu pada 6 Julai 2018 pihak KWSP melalui jabatannya ketika itu telah mengeluarkan surat kepada Samirah mencadangkan agar wanita itu memfailkan saman pemula ke Mahkamah Tinggi sekiranya ingin membantah pembayaran kredit si mati kepada Eza Shafina termasuk mendapatkan perintah injuksi dalam masa 21 hari.

“Namun pihak KWSP ketika itu tidak dikemukakan dengan sebarang saman pemula atau perintah injuksi daripada Samirah sehingga dimaklumkan bahawa kes Nazrin telah disiasat sebagai kes bunuh,” katanya lagi.
Terdahulu peguam L.S Leonard, dalam pemeriksaan balas bertanyakan kepada saksi itu sebagai pegawai akaun yang menguruskan bantahan waris, adakah dia sering mendapat permohonan (bantahan) dan saksi itu berkata bantahan itu adalah sesuatu yang biasa.
“Itu (bantahan) adalah biasa, tiada yang luar biasa” kata saksi itu.
Perbicaraan bersambung lagi Isnin depan.
Mengikut pertuduhan, Samirah, 45, dan dua remaja serta seorang lagi yang masih bebas warga Indonesia, Eka Wahyu Lestari didakwa dengan niat bersama-sama melakukan pembunuhan yang menyebabkan kematian ke atas Nazrin, 47, di sebuah rumah di Mutiara Damansara, Petaling Jaya pada 13 Jun hingga 14 Jun 2018.
Dalam prosiding itu pendakwaan diwakili Timbalan – timbalan Pendakwa Raya Mohd. Asnawi Abu Hanipah, Tengku Intan Suraya Tengku Ismail, Ashyraf Ashy’ari, Siti Rohaida Che Hamid dan Mohd. Asnawi Abu Hanipah.
Pembelaan diwakili Tan Sri Muhammad Shafee Abdullah, Leonard, S.Suresh, Rahmat Hazlan, Savreena Kaur, Mardhiyah Siraj dan Zahriah Eleena Redza.-K!ONLINE


Terawih sempena Ramadan antara yang dibenarkan
Oleh MOHD. HUSNI MOHD. NOOR

17 Mac 2021, 6:40 pm
PUTRAJAYA – Jabatan Agama Islam Wilayah Persekutuan (Jawi) mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bagi ketetapan baharu solat Jumaat, solat fardu dan aktiviti pengimarahan masjid dan surau termasuk pada bulan Ramadan di Wilayah Persekutuan berkuat kuasa esok.
Pengarahnya, Datuk Mohd. Ajib Ismail berkata, menerusi ketetapan baharu itu, solat sunat terawih dibenarkan mengikut kapasiti sebenar masjid dan surau dengan penjarakan fizikal 1.5 meter selain dilaksanakan sebanyak 20 rakaat dengan bacaan surah-surah pendek.
“Tazkirah tidak dibenarkan sepanjang pelaksanaan solat sunat terawih dan tadarus al-Quran boleh dilaksanakan dengan jumlah peserta separuh atau 50 peratus daripada kapasiti dewan solat utama dengan penjarakan fizikal 1.5 meter serta qiamullail boleh dilaksanakan 30 minit sebelum waktu imsak.
“Selain itu, pembayaran zakat fitrah secara manual atau pembayaran terus kepada amil dibenarkan di samping pembayaran secara dalam talian atau kaedah yang ditetapkan oleh Baitulmal Majlis Agama Islam Wilayah Persekutuan (MAIWP),” katanya dalam satu kenyataan hari ini.
Mohd. Ajib berkata, Jawi turut menetapkan jamuan berbuka puasa atau iftar tidak dibenarkan tetapi Jawatankuasa Kariah digalakkan memberikan sumbangan berbuka puasa kepada golongan yang memerlukan dan barisan hadapan secara berbungkus serta dihantar terus kepada penerima.
Jelasnya lagi, aktiviti moreh juga tidak dibenarkan tetapi Jawatankuasa Kariah boleh menyediakan makanan secara berbungkus selepas tarawih untuk dibawa pulang oleh jemaah.

Sementara itu, Mohd. Ajib berkata, bilangan jemaah bagi solat Jumaat diperluaskan ke semua ruang yang sesuai di masjid, surau Jumaat dan surau yang diberi kebenaran khas.
Beliau berkata, kebenaran itu adalah termasuk solat Jumaat di kawasan berkhemah dengan penjarakan fizikal 1.5 meter.
“Bagi solat fardu pula, bilangan jemaah bagi solat fardu adalah mengikut kapasiti sebenar masjid dan surau dengan penjarakan fizikal 1.5 meter.
“Selain itu, semua masjid dan surau di kawasan PKPB dan PKPP dibenarkan mengadakan aktiviti pengimarahan seperti kuliah Maghrib, kuliah Subuh, kuliah Dhuha dan sebagainya dengan penjarakan fizikal 1.5 meter,” katanya- K!ONLINE


Tawaran ke Sekolah Khusus boleh disemak Jumaat ini
Oleh NOR IDAYU BOSRO

17 Mac 2021, 5:49 pm
PUTRAJAYA – Semakan tawaran kemasukan murid ke Sekolah Khusus di bawah Kementerian Pendidikan (KPM) dan Maktab Tentera Diraja (MTD) di bawah Kementerian Pertahanan untuk tahun ini boleh dibuat mulai 19 dan 23 Mac depan.
Sekolah Khusus di bawah KPM meliputi Sekolah Berasrama Penuh (SBP), Sekolah Menengah Kebangsaan Agama (SMKA), Sekolah Menengah Teknik (SMT) dan Kolej Vokasional (KV).
KPM dalam satu kenyataan berkata, semakan tawaran kemasukan ke SBP dan SMKA bagi Tingkatan Satu boleh dibuat pada hari Jumaat ini manakala semakan ke SBP, SMKA dan SMT bagi Tingkatan Empat boleh dibuat pada Selasa depan.
Katanya, semakan tawaran kemasukan ke KV bagi peringkat Tahun 1 Sijil Vokasional Malaysia (1SVM) dan semakan temuduga ke MTD juga boleh dibuat pada Selasa depan.
“KPM telah selesai melaksanakan proses pentaksiran kemasukan murid ke Sekolah Khusus iaitu SBP, SMKA, SMT, KV dan MTD untuk tahun ini.
“Sehubungan itu, semakan tawaran kemasukan ke sekolah khusus berkenaan boleh dibuat seperti ketetapan yang diumumkan,” katanya dalam kenyataan akhbar di sini hari ini.

KPM berkata, pihaknya juga menetapkan bahawa tarikh pendaftaran murid Tingkatan Satu dan Tingkatan Empat ke Sekolah Khusus berkenaan adalah pada 6 April depan.
Maklumat lanjut berkaitan pendaftaran boleh diperoleh melalui pautan https//:spskt1.moe.gov.my bagi Tingkatan Satu dan
https//:spskt4.moe.gov.my bagi Tingkatan Empat.
Semakan tawaran juga boleh dilakukan melalui pautan sama.
Tarikh pendaftaran ke MTD akan dimaklumkan melalui laman sesawang http://www.rmc-education.edu.my/. – K!ONLINE


Kontraktor dipukul selepas langgar dua kereta
Oleh MOHD YUNUS YAKKUB

17 Mac 2021, 5:44 pm
KLANG – Seorang kontraktor dibelasah lima lelaki selepas terlanggar dua buah kereta di tepi jalan Dato Shahbudin 3, Taman Sentosa di sini, baru-baru ini.
Dalam kejadian kira-kira pukul 12.15 tengah malam itu, mangsa berusia 30 tahun cedera di bahagian muka dan badan serta masih dirawat di Hospital Pantai di sini.
Ketua Polis Daerah Klang Selatan, Asisten Komisioner Shamsul Amar Ramli berkata, kejadian didakwa berlaku apabila mangsa yang memandu kereta jenis Perodua Myvi telah melanggar dua buah kereta jenis Perodua Bezza dan Proton Saga yang diletakkan di bahu jalan tersebut.
Katanya, sejurus itu lima lelaki yang merupakan pemilik kereta dan penghuni rumah di kawasan berhampiran telah memukul mangsa.
“Bertindak hasil maklumat, kelima-lima suspek berusia 22 hingga 29 tahun berjaya ditahan polis pukul 1 pagi, kelmarin.
“Hasil siasatan awal mendapati kesemua suspek mengaku terlibat dalam kes itu dan punca kejadian berpunca tidak berpuas hati kerana mangsa dikatakan tidak mahu bertanggungjawab di atas kerosakan kereta yang dilanggar,” katanya ketika dihubungi hari ini.

Jelas Shamsul Amar, kesemua suspek kini direman enam hari sehingga Sabtu ini dan kes disiasat mengikut Seksyen 147 Kanun Keseksaan kerana merusuh mendatangkan kecederaan. -K!ONLINE


125 individu ‘degil’ ditahan ingkar SOP
Oleh AHMAD SHAHERMAN SHAMSURI

17 Mac 2021, 5:58 pm
PETALING JAYA – Meskipun kerajaan telah meningkatkan nilai denda kepada mereka yang melanggar prosedur operasi standard (SOP) sehingga maksimum RM10,000, namun ia seolah-olah tidak memberi kesan kepada orang ramai.
Ini terbukti apabila 125 individu ditahan semalam kerana melanggar SOP Perintah Kawalan Pergerakan (PKP) semalam.
Menteri Kanan Keselamatan, Datuk Seri Ismail Sabri Yaakob berkata, daripada jumlah itu, seramai 111 individu dikompaun manakala 14 lagi direman.
Menurutnya, kesalahan ingkar SOP paling tinggi dikesan semalam melibatkan rentas daerah/negeri tanpa kebenaran 43 kes, diikuti tidak memakai pelitup muka (29) serta gagal menyediakan peralatan/merekod diri/pelanggan (28).
“Turut dikesan adalah kesalahan melibatkan tiada penjarakan fizikal (11), ingkar arahan kuarantin (5), aktiviti pusat hiburan (1) dan lain-lain (8),”katanya dalam satu kenyataan di sini hari ini.
Sementara itu, dalam kenyataan sama, Ismail Sabri memaklumkan, pihaknya berjaya menahan 24 orang pendatang asing tanpa izin (PATI) menerusi Ops Benteng semalam.

Katanya, dalam operasi itu juga pihak berkuasa telah merampas sebuah kenderaan darat serta mengesan 30 buah bot serta kapal di perairan negara melalui tujuh aktiviti penglihatan.
“Lima PATI turut diusir menerusi satu aktiviti pengusiran,” jelasnya.-K! ONLINE


Adik maut, kakak parah kereta terbabas rempuh pokok
Oleh ROSLIZA MOHAMED

17 Mac 2021, 6:26 pm
TANAH MERAH – Seorang lelaki maut manakala kakaknya cedera parah selepas kereta yang dinaiki mereka merempuh sebatang pokok di Kilometer 4, Kampung Seberang Kepat dekat Kusial Baru di sini hari ini.
Dalam kejadian pada pukul 10 pagi itu, mangsa, Wan Muhammad Syahrul Hafizan Wan Ab. Ghani, 20, disahkan meninggal dunia sebaik tiba di Hospital Tanah Merah selepas mengalami kecederaan parah pada beberapa bahagian anggota badan.
Ketua Jabatan Siasatan Penguatkuasaan Trafik (JSPT) Negeri, Superintendan Mohd. Zamri Mohd. Rowi berkata, siasatan awal mendapati, kemalangan berlaku ketika kereta jenis Proton Wira dinaiki dua beradik itu sedang dalam perjalanan dari arah Kampung Kulim menghala ke Tanah Merah.
Katanya, apabila tiba di lokasi kejadian, mangsa gagal mengawal kereta yang dipandunya sebelum terbabas merempuh sebatang pokok yang berada di bahu kiri jalan.
“Insiden itu menyebabkan kedua-dua mangsa mengalami kecederaan parah dan dibawa ke Hospital Tanah Merah untuk rawatan lanjut.
“Bagaimanapun, Wan Muhammad Syahrul Hafizan disahkan meninggal dunia sebaik sahaja tiba di hospital itu,” katanya ketika dihubungi Kosmo! hari ini.

Menurut Mohd. Zamri, kakak mangsa, Wan Nursyahira, 21, yang mengalami kecederaan parah pada bahagian kepala dilaporkan belum sedarkan diri dan masih dirawat di hospital berkenaan.
Tambahnya, kes disiasat mengikut Seksyen 41(1) Akta Pengangkutan Jalan 1987.


Pesona Cat’s Claw Creeper di Gunung Lang
Oleh ASLIZA MUSA

17 Mac 2021, 6:05 pm
IPOH – Landskap di Taman Rekreasi Gunung Lang di sini berubah wajah apabila pokok bunga Cat’s Claw Creeper mula mekar dan mengeluarkan bunga berwarna kuning keemasan sejak Isnin lalu.
Keindahan memukau bunga daripada pokok dengan nama saintifiknya Dolichandra quadrivalvis itu bakal menjadi tarikan baharu pengunjung ke taman rekreasi berkenaan.
Penolong Arkitek Landskap Majlis Bandaraya Ipoh (MBI), Noor Sauwiya Shari berkata, tanaman hiasan jenis menjalar itu ditanam MBI pada tahun 1999 dan merupakan satu-satunya yang ditanam di bandar ini.
Katanya, pokok berasal dari kawasan hutan Amerika Latin dan Carribean itu sukar untuk berbunga dan pertama kali mempamerkan tarikannya pada tahun 2013.
“Untuk berbunga lebat, tumbuhan ini perlu kepada cuaca terlampau panas, lazimnya pada pertengahan Mac setiap tahun dan sejak ditanam, hanya beberapa kali ia mengeluarkan bunga iaitu pada 2013 dan 2017.
“Pada tahun ini, fenomena musim panas yang melanda negara menyebabkan pokok itu kembali berbunga dan lebih menarik apabila ia paling lebat kerana mengeluarkan bunganya serentak,” katanya di sini hari ini.

Noor Sauwiya berkata, keindahan Cat’s Claw yang menjalar dan ‘memayungi’ pondok-pondok di taman tersebut akan menjadi lokasi terbaharu lensa kamera pengunjung.
Malah katanya, ibarat berada di luar negara, pengunjung yang hadir juga boleh melihat warna bunga keemasan itu semasa mereka menaiki bot.
“Ketahanan bunga ini bergantung kepada cuaca khususnya hujan. Ia berbunga di penghujung musim kemarau yang menandakan musim hujan akan tiba.
“Bunga yang berkembang ini tidak lama, apabila hujan, bunga-bunga ini akan mula gugur,” katanya.-K!ONLINE


Wanita tunggang motosikal tanpa topi keledar dikompaun JPJ
Oleh MOHD AZLI ADLAN

17 Mac 2021, 4:59 pm
KUALA TERENGGANU – Gara-gara memuat naik video memaparkan aksi menunggang motosikal Yamaha RXZ tanpa memakai topi keledar di media sosial, seorang wanita dikompaun Jabatan Pengangkutan Jalan (JPJ) baru-baru ini.
Pengarah JPJ Terengganu, Zulkarnain Yasin berkata, wanita terbabit yang juga dipercayai Instafamous dikompaun sebanyak RM370 atas kesalahan tidak memakai topi keledar dan nombor pendaftaran motosikal tidak mengikut spesifikasi pada Ahad lalu.
“Berdasarkan video tersebut, kami telah memanggil wanita dari Dungun itu baru-baru ini dan dia mengakui kesalahannya.
“Tindakan tetap diambil sekiranya berlaku pelanggaran undang-undang jalan raya walaupun video atau bukti bergambar itu dimuat naik menerusi akaun media sosial peribadi,” katanya di sini hari ini.
Sebelum ini, tular video yang memaparkan Instafamous wanita yang memakai kebaya merah menunjukkan kehebatan menunggang motosikal Yamaha RXZ di jalan raya tanpa memakai topi keledar
Video berdurasi 14 saat untuk kandungan akaun media sosial wanita berkenaan dipercayai dirakam di Kampung Bukit Merah, Padang Pulut, Dungun pada baru-baru ini.

Dalam pada itu, Zukarnain menjelaskan gambar dan video yang dimuat naik di akaun media sosial boleh dijadikan bukti oleh penguat kuasa JPJ. – K! ONLINE


Tag suami pada bahagian perut, netizen dakwa Ayda hamil
Oleh KOSMO!

17 Mac 2021, 4:27 pm
PETALING JAYA – Gara-gara tag suami pada bahagian perut dalam sekeping gambar, netizen membuat andaian bahawa Ayda Jebat, 29, kini berbadan dua.
Andaian tersebut ditulis seorang netizen dalam ruangan komen foto yang dimuat naik Ayda semalam.
Dalam komen berkenaan, individu tersebut mendakwa dia melihat baby bump pada bahagian perut Ayda.
Malah, tindakan pelantun lagu Parah Parah tag nama suaminya pada bahagian perut juga menimbulkan tanda tanya.
Individu tersebut mendakwa  baby bump jelas terlihat pada bahagian perut Ayda.
“Adik saya @aydajebat, awak hamil? Saya dapat lihat baby bump saiz kecil yang awak tag @nabilmahir. Jika benar, tahniah sayang!,” tulis netizen tersebut.
Sebelum ini, nama Ayda pernah menjadi bualan ramai selepas dia dikatakan sedang hamil anak pertama selepas sebulan mendirikan rumah tangga.

Bagaimanapun, sehingga kini, masih tiada sebarang pengesahan dikeluarkan oleh pasangan tersebut berkaitan dakwaan berkenaan.
Nabil menerusi satu kenyataan dalam Instagramnya pada 24 Februari lalu memberitahu dia dan isterinya masih belum bersedia untuk menjawab atau bercakap tentang dakwaan tersebut.
Untuk rekod, Nabil, 33, dan Ayda selamat mendirikan rumah tangga pada 1 Januari lalu di Masjid Al Taqwa, Taman Tun Dr. Ismail, Petaling Jaya. – K! ONLINE


1,219 kes baharu Covid-19
Oleh SITI A'ISYAH SUKAIMI

17 Mac 2021, 5:26 pm
PUTRAJAYA – Sebanyak 1,219 kes baharu direkodkan hari ini menjadikan jumlah kes positif Covid-19 di Malaysia sebanyak 327,253 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 499 kes dicatatkan di Selangor diikuti oleh Sarawak sebanyak 225 kes dan Johor sebanyak 169 kes.
“Selain itu, Pulau Pinang melaporkan sebanyak 69 kes, Kuala Lumpur (54 kes), Negeri Sembilan (46 kes), Perak (36 kes), Sabah (31 kes), Kedah (26 kes), Melaka (20 kes), Kelantan (19 kes) dan Terengganu (15 kes),” katanya dalam ciapan Twitter beliau di sini hari ini.
Dalam masa sama, Noor Hisham berkata, Putrajaya mencatatkan sebanyak lima kes baharu hari ini manakala, Pahang merekodkan tiga kes baharu.
Katanya, Labuan dan Perlis pula masing-masing melaporkan satu kes baharu hari ini.  -K!ONLINE


Harga RON95, diesel kekal, RON97 naik 7 sen
Oleh KOSMO!

17 Mac 2021, 5:04 pm
PUTRAJAYA – Harga runcit petrol RON95 kekal pada paras RM2.05 seliter manakala harga diesel juga kekal pada paras RM2.15 seliter bagi tempoh bermula 18 Mac hingga 24 Mac depan.
Kementerian Kewangan berkata, harga RON97 pula naik sebanyak tujuh sen daripada RM2.40 kepada RM2.47 seliter.
“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah yang bersesuai bagi memastikan kebajikan dan kesejahteraan rakyat terus terpelihara. -K! ONLINE


MSUMC dipilih sebagai PPV
Oleh MOHAMAD NAUFAL MOHAMAD IDRIS

17 Mac 2021, 4:52 pm
SHAH ALAM – Pusat Perubatan Management and Science University (MSUMC) dipilih sebagai salah sebuah Pusat Pemberian Vaksin (PPV) oleh Kementerian Kesihatan (KKM) bagi menjayakan Program Imunisasi Covid-19 Kebangsaan (PICK) yang sedang berlangsung ketika ini.
Pengasas MSUMC, Prof. Tan Sri Dr. Mohd. Shukri Ab. Yajid berkata, pihaknya dimaklumkan mengenai perkara oleh KKM kira-kira sebulan lalu dan terpilih berdasarkan fasiliti dan kemudahan yang terdapat di pusat perubatan tersebut.
“Saya mengucapkan terima kasih kepada kerajaan memilih MSUMC sebagai salah sebuah PPV di negara ini dan kita akan buat sebaik mungkin untuk membantu kerajaan bagi menjayakan PICK,” katanya selepas membuat pemantauan PPV di MSUMC, Seksyen 13, di sini hari ini.
Menurutnya, seramai 450 pegawai perubatan MSUMC akan menerima vaksin Covid-19 dalam fasa pertama PICK bermula hari ini sehingga Ahad ini.
Beliau berkata, orang ramai boleh mendapatkan vaksin di pusat tersebut semasa fasa kedua program terbabit yang dijangka bermula pada bulan hadapan.
“Mereka yang terpilih untuk disuntik vaksin Covid-19 di sini berdasarkan pemilihan yang dibuat aplikasi MySejahtera.

“Kepada yang terpilih, saya harap mereka dapat hadir pada waktu yang telah ditetapkan di dalam aplikasi tersebut untuk memastikan proses vaksinasi dapat berjalan lancar,” katanya.
Mohd. Shukri berkata, PPV di MSUMC dibuka setiap hari dari pukul 7.30 pagi hingga 5 petang. – K!ONLINE


Diskaun 50 peratus bayar kompaun dalam masa 7 hari
Oleh AMREE AHMAD

17 Mac 2021, 4:56 pm
PUTRAJAYA – Mereka yang dikompaun kerana ingkar prosedur operasi standard (SOP) akan diberi tawaran diskaun 50 peratus mulai hari ini jika dibayar dalam masa seminggu.
Perkara itu diumumkan Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan sambil menjelaskan beberapa kekeliruan mengenai isu itu.
“Sesiapa sudah dikenakan kompaun maksimum RM10,000 sejak kadar ini dilaksanakan 25 Februari lalu, mereka boleh dapat potongan mulai hari ini dalam tempoh tujuh hari.
“Sebagai contoh, bagi kesalahan tidak memakai pelitup muka yang dikenakan kompaun RM1,500, jika dibayar dalam tempoh tujuh hari, hanya perlu bayar RM750,” katanya.
Beliau berkata demikian pada sidang akhbar bersama Menteri Kesihatan, Datuk Seri Dr. Adham Baba bagi memaklumkan pengurangan kompaun untuk pelbagai jenis kesalahan SOP.
Ia berdasarkan Garis Panduan Penetapan Nilai Tawaran Kompaun dan Kadar Pengurangan di bawah Akta Pencegahan dan Pengawalan Penyakit Berjangkit 1988 atau dirujuk Akta 342.

Undang-undang itu dipinda baru-baru ini ekoran pewartaan Ordinan Darurat pada 14 Januari lalu sekali gus menyaksikan kadar kompaun maksimum RM1,000 dinaikkan kepada RM10,000.
Bagaimanapun Takiyuddin berkata, mesyuarat kabinet hari ini meluluskan tawaran pengurangan kompaun tersebut yang melibatkan pindaan Seksyen 25 akta itu termasuk tawaran diskaun.
“Jika lebih seminggu hingga 14 hari, pesalah ini menikmati pengurangan cuma 25 peratus dan kalau lebih dua minggu, maka kena bayar kompaun mengikut kadar sepenuhnya,” katanya. -K! ONLINE


FAMA, KPDNHEP kekang penipuan harumanis
Oleh NORLIDA AKMAR IDROS

17 Mac 2021, 4:12 pm
KANGAR – Lembaga Pemasaran Pertanian Persekutuan (FAMA) akan bekerjasama dengan Kementerian Perdagangan Dalam Negeri dan Hal Ehwal Pengguna (KPDNHEP) bagi mengekang penipuan membabitkan penjualan mempelam harumanis Perlis di pasaran termasuk secara dalam talian.
Timbalan Ketua Pengarah Operasinya, Mohamad Mustahapa Awang berkata, pihaknya bersama KPDNHEP akan melakukan pemantauan terhadap penjualan harumanis dari negeri ini yang bermula pada bulan hadapan.
“Kita ada menerima laporan berlakunya penipuan yang mana pembeli menerima mempelam jenis lain, bukan jenis harumanis dari Perlis pada musim lalu.
“Ada yang berlaku disebabkan kekeliruan apabila ada peniaga menggunakan perkataan harumanis pada buah mangga yang dijual, sebagai contoh harumanis Kemboja dari Thailand,” katanya ketika ditemui selepas merasmikan Majlis Penutup Kursus Pengendalian Kualiti dan Gred Mangga Harumanis di FAMA Perlis di sini hari ini.
Katanya, peniaga yang didapati menipu atau mengelirukan pengguna boleh dikenakan tindakan undang-undang di bawah Akta Perlindungan Pengguna. – K! ONLINE


Pecah jeriji, 21 PATI tukang jahit dicekup
Oleh MOHAMAD NAUFAL MOHAMAD IDRIS

17 Mac 2021, 3:46 pm
SHAH ALAM – Jabatan Imigresen Selangor terpaksa memecahkan pintu jeriji besi dua premis selepas tidak mendapat kerjasama daripada pemiliknya yang menggaji tukang jahit pendatang asing tanpa izin (PATI) dalam serbuan di Seksyen 7 di sini semalam.
Dalam serbuan selama empat jam bermula pukul 2 petang itu, menahan 21 PATI termasuk dua wanita daripada Bangladesh dan Indonesia berusia 20 hingga 45 tahun.
Salah seorang daripada PATI wanita berusia 30an itu dipercayai sedang hamil enam bulan.
Pengarah Imigresen Selangor, Mohamad Shukri Nawi berkata, serbuan itu hasil risikan pihaknya selama dua minggu terhadap aktiviti dua premis yang dijadikan kilang jahit pukal dengan tidak memaparkan sebarang papan iklan perniagaan bagi mengaburi pihak berkuasa.
Katanya, semasa serbuan didapati semua PATI sedang bekerja dengan menjahit pakaian di premis tersebut.
Mohamad Shukri menegaskan, pihaknya juga akan menjalankan siasatan lanjut bagi mengesan majikan atau pelindung kepada PATI ini sebelum tindakan undang-undang termasuk pendakwaan di mahkamah.

“Kesemua PATI itu telah dibawa ke Bahagian Penguatkuasa, Pejabat Imigresen Negeri Selangor bagi siasatan lanjut dan seterusnya akan ditahan reman selama 14 hari dibawah seksyen 51(5)(b) Akta Imigresen 1959/63 di Depot Imigresen Semenyih.
“Kes disiasat mengikut Seksyen 6(1)(c) dan Seksyen 15(1)(c) Akta Imigresen 1959/63 iaitu tinggal tanpa permit sah dan lebih masa selain Peraturan 39(b) Peraturan-peraturan Imigresen 1963 iaitu melanggar syarat Pas yang telah diberikan,” katanya. -K!ONLINE


Bintang YouTube hampir hilang sebelah mata diserang ular sawa
Oleh KOSMO!

17 Mac 2021, 4:18 pm
TALLAHASSEE, Florida – Seorang bintang YouTube hampir hilang sebelah mata selepas diserang seekor ular, lapor akhbar The Sun, kelmarin.
Nick Bishop, 32, merekod video sambil memegang seekor ular sawa Burma yang ditemui di Taman Negara Everglades.
Ular tersebut kemudian menggigit lengan Bishop beberapa kali untuk mempertahankan diri sebelum tiba-tiba menyerang wajah Bishop lalu menggigit kening kiri lelaki itu.
“Ular ini mahu mengunyah mata saya,” jerit Bishop sambil bergelut melepaskan diri.
Meskipun darah dirakam mengalir dari bahagian atas matanya, bintang YouTube itu masih mampu bergurau dengan mengatakan dia mendapat ‘gigitan cinta’ daripada ular tersebut.
“Saya tahu ular ini akan menyerang tetapi saya tidak sangka sasarannya adalah wajah saya.

“Nasib baik ular ini hanya sempat menggigit kening sahaja dan bukan mata saya,” jelasnya.
Tambah Bishop, serangan mengejut seperti ini adalah antara punca mengapa dia jarang merakam video apabila memegang haiwan liar. – Agensi


PM terus rayu rakyat daftar vaksin Covid-19
Oleh MOHD. HUSNI MOHD. NOOR

17 Mac 2021, 5:22 pm
PUTRAJAYA – Tan Sri Muhyiddin Yassin sekali lagi merayu kepada seluruh rakyat Malaysia supaya segera mendaftar bagi mendapatkan vaksin Covid-19 kerana ia penting bagi membantu memulihkan kehidupan rakyat dan ekonomi negara.
Perdana Menteri berkata, setakat hari ini, lebih 5.6 juta rakyat Malaysia sudah mendaftar menerusi aplikasi MySejahtera dan lebih 300,000 barisan hadapan sudah menerima suntikan dos pertama vaksin.
“Lebih cepat dapat suntikan lebih terjamin kesihatan kita dan mungkin dengan cara itu, kita dapat turunkan kes Covid-19 dengan lebih pantas sekali gus membantu memulihkan kehidupan kita seperti sedia kala.
“Saya mohon kepada semua supaya segera daftar dan tunggu giliran anda,” katanya ketika ditemui pemberita selepas menerima suntikan dos kedua vaksin Pfizer-BioNTech di Klinik Kesihatan Presint 18, di sini hari ini.
Turut melengkapkan dos kedua suntikan bersama Muhyiddin ialah Ketua Pengarah Kesihatan, Tan Sri Dr. Noor Hisham Abdullah dan empat petugas kesihatan yang bertugas di Putrajaya.
Katanya, selepas selesai menerima suntikan kedua hari ini, beliau diberikan kad vaksinasi pintar yang mana ia sebagai tanda mengesahkan beliau sudah melengkapkan suntikan vaksin Covid-19.

Muhyiddin berkata, kad vaksinasi pintar itu boleh diimbas oleh anggota keselamatan dan ia akan tertera maklumat bahawa anda selesai melengkapkan suntikan vaksin Covid-19.
“Alhamdulillah, saya tidak rasa apa-apa yang luar biasa. Jadi, saya yakin bahawa suntikan kedua ini akan menambahkan lagi antibodi dalam badan saya bagi menghadapi jangkitan Covid-19.
“Jangan bimbang, tak rasa sakit apa pun. Setakat hari ini, keadaan saya masih lagi sihat seperti biasa,” katanya.
Muhyiddin dan Noor Hisham serta empat petugas kesihatan berkenaan adalah enam individu pertama menerima suntikan dos kedua vaksin Covid-19 selepas menerima suntikan dos pertama pada 24 Februari lalu.-K!ONLINE


KKM nafi mesej tular kematian akibat vaksin Sinovac
Oleh MOHD. HUSNI MOHD. NOOR

17 Mac 2021, 2:45 pm
PUTRAJAYA – Kementerian Kesihatan (KKM) menafikan satu mesej tular mengaitkan 56 kes kematian membabitkan suntikan vaksin jenis Sinovac yang dikongsi seorang penguna Twitter.
Menerusi kenyataan dikongsi di laman Facebook hari ini, KKM memaklumkan dakwaan itu tidak benar sama sekali.
“Dakwaan daripada pengguna Twitter itu adalah tidak benar. Hong Kong menafikan perkara tersebut dan memaklumkan kematian itu bukan disebabkan oleh vaksin Sinovac.
“Mohon untuk tidak menyebarkan berita-berita yang tidak tepat kerana ia boleh mengelirukan orang ramai,” katanya.
Ciapan oleh seorang pengguna Twitter itu mendakwa 56 kes kematian dilaporkan setelah menggunakan vaksin Sinovac. – K! ONLINE


PM, Noor Hisham selamat terima suntikan kedua
Oleh NOR IDAYU BOSRO dan MOHD. HUSNI MOHD. NOOR

17 Mac 2021, 3:22 pm
PUTRAJAYA – Perdana Menteri, Tan Sri Muhyiddin Yassin hari ini selamat menjadi individu pertama yang menerima dan melengkapkan pengambilan dos kedua vaksin Pfizer-BioNTech.
Beliau menerima suntikan itu di Klinik Kesihatan Presint 18 di sini pada pukul 3.15 petang tadi.
Turut mengambil dos kedua ialah Ketua Pengarah Kesihatan, Tan Sri Dr. Noor Hisham Abdullah yang selesai disuntik pada pukul 3.20 petang.
Proses vaksinasi itu dikendalikan oleh dua orang vaksinator iaitu jururawat Klinik Kesihatan Presint 9, Mazirah Mokhtar untuk suntikan kepada Perdana Menteri dan Ketua Jururawat Pusat Kesihatan Presint 11, Lina Ibrahim untuk suntikan kepada Noor Hisham.
Hadir sama menyaksikan proses vaksinasi itu ialah Menteri Kesihatan, Datuk Seri Dr. Adham Baba.
Pada 24 Februari lalu, Muhyiddin menjadi individu pertama menerima vaksin Comirnaty keluaran Pfizer-BioNTech di Pusat Kesihatan Putrajaya sekali gus menandakan Program Imunisasi Covid-19 Kebangsaan telah bermula di seluruh negara.

Turut menerima vaksin pada hari tersebut ialah Noor Hisham bersama empat petugas kesihatan Kementerian Kesihatan (KKM).
Menteri Penyelaras Program Imunisasi Covid-19 Kebangsaan, Khairy Jamaluddin Abu Bakar sebelum ini berkata, mengikut jadual dos kedua vaksin Comirnaty perlu diambil selepas 21 hari pengambilan dos pertama. -K! ONLINE


Pegawai imigresen dijel 10 hari, denda RM10,000 terima suapan
Oleh NOR SHAFAWATI YUP

17 Mac 2021, 2:30 pm
SEREMBAN – Seorang pegawai imigresen dijatuhi hukuman penjara 10 hari dan denda RM10,000 oleh Mahkamah Sesyen di sini hari ini selepas mengaku bersalah menerima suapan RM3,950 bagi melepaskan warga asing negara China daripada sebarang tindakan, dua tahun lalu.
Tertuduh, Mohamad Jeffry Mohd. Zin, 32, yang juga Pegawai Imigresen Gred KP19 membuat pengakuan atas pertuduhan pilihan itu selepas ia dibacakan di hadapan Hakim Madihah Hairullah.
Berdasarkan pertuduhan, tertuduh yang ketika itu bertugas di Bahagian Kawalan Imigresen, Balai Pelepasan Lapangan Terbang Antarabangsa Kuala Lumpur 2 (KLIA2) didakwa menerima wang suapan RM3,950 daripada orang tengah yang mengurus kemasukan warga asing dari China.
Wang tunai itu didakwa dimasukkan menggunakan mesin deposit tunai ke dalam akaun pihak ketiga bagi melepaskan warga asing negara China daripada sebarang tindakan mengikut Akta Imigresen 1959/63.
Kesalahan itu dilakukan di CIMB Islamic Bank Berhad cawangan Taman Semarak di Nilai, Negeri Sembilan pada 3 Januari 2019.
Pendakwaan dibuat mengikut Seksyen 25 (1) Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 25 (2) akta sama.

Mahkamah kemudian menetapkan Mohamad Jefry dijatuhi hukuman penjara 10 hari bermula hari ini dan denda RM10,000, jika tertuduh gagal membayar denda tertuduh dikenakan penjara 12 bulan.
Pihak pendakwaan diwakili Timbalan Pendakwa Raya SPRM, Mohamad Azriff Firdaus Mohamad Ali manakala tertuduh tidak diwakili peguam.
Mahkamah turut membenarkan permohonan Suruhanjaya Pencegahan Rasuah Malaysia (SPRM) untuk melucut hak pelbagai aset berjumlah RM449,658 termasuk wang tunai, dua buah kereta dan dua buah motosikal.
Dua buah kereta yang dilucut hak tersebut ialah Volkswagen dan BMW. – K! ONLINE


Penganggur didakwa muat naik video cemar imej polis
Oleh NOR SHAFAWATI YUP

17 Mac 2021, 2:20 pm
SEREMBAN – Seorang penganggur mengaku tidak bersalah di Mahkamah Sesyen di sini hari ini atas pertuduhan memuat naik video di Facebook yang mencemarkan imej dan kredibiliti dua pegawai polis awal bulan Februari lalu.
Tertuduh, K. Haridas, 40, membuat pengakuan itu sebaik pertuduhan dibacakan di hadapan Hakim Madihah Hairullah.
Mengikut pertuduhan, K. Haridas secara sedar telah membuat penghantaran komunikasi di Facebook dengan memuat naik video berdurasi 32 minit 40 saat yang bertajuk ‘Salah laku OCPD dan KBSJD IPD Seremban!’.
Haridas didakwa menggunakan akaun laman profil Facebook ‘Defend People’s Rights Group’  dengan mengeluarkan kata-kata yang mencemarkan dan memburukkan nama baik serta kredibiliti pegawai polis iaitu Ketua Bahagian Siasatan Jenayah Ibu Pejabat Polis Daerah Seremban, Deputi Superintendan Ahmad Jamaluddin dan Ketua Polis Daerah Seremban, Asisten Komisioner Mohd. Said Ibrahim.
Kesalahan itu didakwa dilakukan pukul 10.33 pagi pada 2 Februari 2021 di sebuah rumah di Taman Pasir Mas, Rantau di Negeri Sembilan.
Pertuduhan dibuat mengikut Seksyen 233 (1) (a) Akta Komunikasi dan Multimedia 1998 dan boleh dihukum di bawah Seksyen 233(3) akta sama.

Terdahulu, Timbalan Pendakwa Raya, Christhoper Enteri Anak Mawan memohon jaminan sebanyak RM10,000 dengan seorang penjamin dikenakan terhadap tertuduh.
Mahkamah membenarkan tertuduh diikat jamin sebanyak RM6,000 dengan seorang penjamin dan kes disebut semula pada 19 April depan.
Sementara itu, di Mahkamah Majistret, tertuduh sama mengaku tidak bersalah terhadap pertuduhan menghalang tugas penjawat awam, tiga tahun lalu.
Berdasarkan pertuduhan, tertuduh dengan sengaja menghalang penjawat awam daripada menjalankan tugas dan enggan memberi kerjasama kepada pegawai polis dari Unit Siasatan Jenayah Terkelas untuk melakukan pemeriksaan di rumah tertuduh. – K! ONLINE


Pengurus telco dipenjara sebulan, denda RM61,000
Oleh MOHD YUNUS YAKKUB

17 Mac 2021, 2:39 pm
SHAH ALAM – Seorang bekas pengurus pemprosesan pembayaran, perancangan peranti dan pemenuhan sebuah syarikat telekomunikasi terkemuka di negara ini terduduk selepas dikenakan penjara selama sebulan oleh Mahkamah Sesyen hari ini.
Hakim Rozilah Salleh menjatuhkan hukuman tersebut selepas Norazman Mohd. Nor, 50, mengaku bersalah terhadap empat pertuduhan menerima rasuah sebanyak RM10,200 bagi membocor maklumat dan nombor pelanggan prabayar, di antara 2017 hingga 2019.
Bapa kepada dua orang anak itu juga diperintah membayar denda keseluruhan RM61,000 dan berdepan penjara tambahan selama 14 bulan sekiranya gagal membayar denda itu.
Berdasarkan hukuman penjara, Norazman dijatuhi penjara sebulan bagi setiap pertuduhan bagaimanapun kesemuanya berjalan serentak.
Rozilah dalam penghakimannya berharap tertuduh insaf dan berazam tidak mengulangi jenayah itu (rasuah).
“You can stop it (anda boleh hentikan). Ada pilihan untuk tolak (rasuah),” tegasnya.

Mengikut keempat-empat pertuduhan, Norazman didakwa menerima suapan sebanyak RM10,200 daripada seorang individu berusia 45 tahun secara pindahan wang atas talian dari sebuah akaun bank sebagai upah memberikan maklumat dan nombor-nombor pelanggan prabayar sebuah syarikat telekomunikasi kepada dua individu.
Kesalahan itu dilakukan di dua buah bank di Petaling Jaya bermula 24 Mei 2017 hingga 7 Februari 2019.
Sabit kesalahan boleh dipenjara sehingga 20 tahun dan denda tidak kurang lima kali ganda nilai suapan atau RM10,000 mana lebih tinggi mengikut Seksyen 16 (a) (A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 (1) akta sama.
Sementara itu, Norazman yang mengaku tidak bersalah atas 24 pertuduhan menerima suapan sebanyak RM304,989.4 termasuk dalam bentuk dua keping cek di antara 14 Mei 2014 hingga 11 September 2020, bagaimanapun dibebas dan dilepaskan oleh pihak Mahkamah. -K!ONLINE


Ibarat srikandi, Nabila kalah bermaruah – Alyah
Oleh MOHAMMAD SHAHEMY AZMI

17 Mac 2021, 3:14 pm
PETALING JAYA – Persembahan ‘tergelincir’ oleh penyanyi Nabila Razali sewaktu Anugerah Juara Lagu ke-35 (AJL35) pada Ahad lalu masih belum reda daripada diperkatakan, baik netizen mahupun orang dalam industri.
Terbaharu, penyanyi Datin Alyah turut berkongsi pandangan dan menganggap kegagalan Nabila pada malam pada AJL35 sebagai kekalahan seorang srikandi.
Menerusi hantaran yang dimuat naik dalam Instagramnya, pelantun lagu Sesal Separuh Nyawa itu berkata Nabila telah menjalankan tugas dengan sehabis baik dan kekalahannya cukup bermaruah.
“Salam Subuh. Terpanggil untuk bercakap tentang adik kita yang lama dan peramah ini (banyak kali jumpa dia yang akan sapa kita dulu).
“Kalah seorang srikandi. Dia kalah bermaruah. Dia jalankan tugas dengan sehabis baik. Seumpama dia berlari ke medan perang dengan pedang yang tumpul. Bukan pedang itu yang harus kita lihat.
“Tetapi keberaniannya turun ke medan perang itu yang harus dipandang,” ujar isteri kepada maestro muzik terkenal, Datuk Ramli MS itu.

Menerusi hantaran tersebut, Alyah memberitahu bahawa dia terpanggil bercakap tentang isu hangat tersebut (persembahan Nabila) kerana kagum dengan keberanian penyanyi itu.
“Saya memuji keberanian Nabila yang digambarkan seperti turun ke ‘medan perang’. Pandang positif. Kamu lebih diingati daripada yang lain. Bukti sampai ke hari ini semua masih bercakap mengenai kamu (tidak kisahlah buruk atau baik).
“Saya bercakap berdasarkan pengalaman. Situasi berbeza di pentas yang sama. Sekian terima kasih,” kata Alyah yang pernah bertanding di pentas AJL sebanyak empat kali iaitu pada tahun 2009, 2011, 2012 dan 2014.
Selain Alyah, Nabila tidak putus-putus menerima sokongan daripada rakan artis yang memberikan semangat kepadanya selepas ‘terkucil’ pada bahagian korus ketika menyampaikan lagu Peluang Kedua ciptaan, Hael Husaini dan MFMF.
Nabila atau nama sebenarnya Nur Nabila Mohd Razali, 29, dalam Instagramnya telah memohon maaf kepada pencipta lagu berkenaan dan menyatakan dia sudah buat sehabis baik terhadap persembahannya pada malam AJL35. -K! ONLINE


Bomba guna lima dron pantau kebakaran akibat cuaca panas
Oleh AIMUNI TUAN LAH

17 Mac 2021, 2:58 pm
GUA MUSANG – Unit Udara Jabatan Bomba dan Penyelamat Malaysia (JBPM) menggunakan lima buah dron ketika memantau kejadian kebakaran hutan dan tanah gambut ketika cuaca panas.
Pengarah Unit Udara JBPM, Nazili Mahmood berkata, penggunaan dron berteknologi tinggi itu merupakan langkah efektif untuk mengesan dan mengawal kebakaran berskala besar dalam tempoh lebih pantas.
Katanya, pihaknya mendapati tiga negeri iaitu Selangor, Pahang dan Johor sering mengalami kebakaran hutan ketika musim kemarau.
“Penggunaan dron dapat membantu pihak bomba mengenal pasti keluasan kawasan kebakaran dan menentukan tindakan yang perlu dilakukan dengan lebih pantas.
“Kita bersyukur apabila mendapat tambahan empat unit dron baharu bagi membantu operasi satu unit dron sedia ada sebelum ini,” katanya.
Beliau berkata kepada pemberita ketika meninjau operasi hari kedua penghantaran bantuan bekalan makanan kepada Orang Asli oleh Unit Udara JBPM di Balai Bomba dan Penyelamat Gua Musang hari ini.

Mengulas lanjut, Nazili berkata, pihaknya telah membuat pemadaman kebakaran tanah gambut di kawasan Tanjung Sepat, Selangor seluas 61 hektar dan kebakaran hutan di Muadzam Shah, Rompin, Pahang kira-kira 121 hektar baru-baru ini.
Katanya, operasi itu berjaya menyekat kebakaran daripada merebak lebih meluas di hutan terbabit dengan penggunaan dron. – K! ONLINE


RM7.02 juta disalurkan kepada ‘frontliner’
Oleh KHAIRUL MOHD. ALI

17 Mac 2021, 3:08 pm
ISKANDAR PUTERI – Kerajaan negeri menyalurkan bantuan secara ‘one-off’ berjumlah RM7.02 juta kepada petugas barisan hadapan di negeri ini sebagai menghargai sumbangan mereka dalam membantu mengekang penularan wabak Covid-19.
Peruntukan itu akan menyaksikan seramai 35,136 petugas barisan hadapan di negeri ini menerima bantuan sebanyak RM200.
Pejabat Menteri Besar Johor dalam satu kenyataan memberitahu, bantuan itu dibuat menerusi inisiatif di bawah Agenda Johor Berkebajikan yang dibentang dalam Belanjawan Johor 2021.
Katanya, Menteri Besar, Datuk Ir. Hasni Mohammad menyampaikan bantuan berkenaan kepada wakil agensi antaranya Polis Diraja Malaysia (PDRM), Jabatan Kesihatan Malaysia dan Angkatan Tentera Malaysia (ATM).
“Turut menerima bantuan berkenaan ialah wakil daripada Jabatan Bomba dan Penyelamat Malaysia (JBPM), Angkatan Pertahanan Awam (APM) dan Jabatan Sukarelawan Malaysia (RELA),”katanya kenyataan itu.
Sumbangan itu disampaikan dalam satu majlis ringkas yang diadakan di Bangunan Dato’ Jaafar Muhammad, di sini hari ini.-K! ONLINE


Bekas kakitangan awam menyamar kastam didakwa
Oleh MOHAMAD FAIZAL HASHIM

17 Mac 2021, 3:04 pm
JOHOR BAHRU – Seorang kakitangan awam dihadapkan ke Mahkamah Sesyen di sini hari ini atas pertuduhan meminta rasuah RM2,500 daripada peniaga, empat tahun lalu.
Tertuduh, Khairudin Abd. Rahman, 51, mẹmbuat pengakuan bersalah selepas pertuduhan dibacakan jurubahasa di hadapan Hakim Datuk Ahmad Kamal Arifin Ismail.
Mengikut kertas pertuduhan, lelaki itu telah menipu dengan menyamar sebagai pegawai Jabatan Kastam Diraja Malaysia (JKDM) kepada seorang lelaki berusia 33 tahun.
Tindakan orang kena tuduh (OKT) adalah sebagai dorong kepada peniaga supaya menyerahkan wang tunai RM2,500 yang mana tidak akan menyerahkan wang sekiranya tidak diperdayakan sedemikian.
Dia dituduh melakukan perbuatan tersebut pada pukul 2.15 petang di Jalan Besar, Yong Peng, Batu Pahat, 19 Februari 2017.
Bagi perbuatan itu, Khairudin telah melakukan suatu kesalahan yang boleh dihukum di bawah Seksyen 419 Kanun Keseksaan yang memperuntukkan hukuman penjara selama tujuh tahun atau dengan denda atau kedua-duanya, jika disabitkan kesalahan.

Kes pendakwaan dikendalikan oleh Pegawai Pendakwa Suruhanjaya Pencegahan Rasuah Malaysia (SPRM), K. Shatesh manakala tertuduh tidak diwakili peguam.
Sejurus mendengar rayuan daripada tertuduh yang sudah diberhentikan kerja sejak Mei 2014, hakim mahkamah memberi peluang untuk membela diri.
Ahmad Kamal menetapkan wang jaminan sebanyak RM4,000 dengan seorang penjamin dan kes ditetapkan untuk sebutan semula pada 31 Mac ini.-K! ONLINE


Ayu Ting Ting tolak siaran langsung majlis kahwin
Oleh KOSMO!

17 Mac 2021, 2:12 pm
JAKARTA – Penyanyi dangdut Indonesia, Ayu Ting Ting mendedahkan tidak  menerima tawaran mengadakan siaran langsung di hari perkahwinannya, lapor Suara.com, semalam.
Menurut Ayu, dia menganggap majlis perkahwinan adalah satu acara peribadi yang tidak perlu dipertontonkan kepada masyarakat.
“Setiap orang mempunyai pendapat tersendiri berkenaan hal ini namun bagi saya, mungkin tidak akan terima tawaran membuat siaran langsung di hari perkahwinan.
“Majlis perkahwinan itu sesuatu yang suci bagi saya dan perlu dibuat secara tertutup serta dihadiri mereka yang disayangi sahaja. Tidak perlu dijadikan sebuah persembahan awam,” tegasnya.
Tambahnya, jika mahu dirakam lebih awal dan disiarkan kemudian maka cadangan itu kedengaran lebih praktikal.
Ayu yang pernah berkahwin dengan Henry Baskoro Hendarso pada 2013 sebelum bercerai pada 2014 ditanya soal siaran langsung perkahwinan selepas beberapa kritikan timbul berkenaan majlis melamar selebriti YouTube, Atta Halilintar dan anak Kris Dayanti, Aurel Hermansyah yang disiarkan di saluran televisyen tempatan baru-baru ini. – Agensi


Wanita mati jatuh dari bumbung dikejar monyet
Oleh KOSMO!

18 Mac 2021, 10:00 pm
NEW DELHI – Gara-gara dikejar sekumpulan monyet, seorang wanita terbunuh selepas terjatuh dari atas bumbung dalam satu kejadian di negeri Telangana, selatan India.
Menurut laporan akhbar Daily Star, mangsa yang dikenali sebagai  G. Sirisha, 21, dikatakan sedang bermain badminton dengan rakan-rakannya di atas teres bumbung sebuah bangunan apabila diserang oleh kawanan monyet.
Dia dan rakan-rakannya kemudiannya cuba menakut-nakutkan monyet tersebut, namun malang tidak berbau apabila kumpulan monyet itu bertindak ganas kerana berasa terancam.
“Mereka mula panik dan cuba melarikan diri apabila melihat kumpulan monyet itu seakan-akan mahu menyerang,” ujar laporan tersebut.
Menurut siasatan polis, Sirisha yang merupakan  graduan Sarjana Aplikasi Komputer, mati di tempat kejadian akibat merempuh terjatuh dari bumbung.
Terdapat banyak kesan kecederaan turut ditemui pada mayat mangsa.

Kejadian serangan monyet di India bukanlah sesuatu yang baharu kerana sebelum ini banyak insiden  berlaku sehingga ada yang mengakibatkan kematian.
Terdahulu, pada November 2019, seorang bayi berusia 12 hari mati digigit oleh sekumpulan monyet ketika sedang menyusu dalam satu kejadian di Agra.
Dalam kejadian berasingan, seorang wanita berusia 58 tahun turut mati akibat kecederaan parah yang dialami selepas diserang sekumpulan monyet ketika sedang mengambil angin di luar rumahnya. – Agensi


Lelaki cedera, kereta dipandu rempuh rumah
Oleh ZAKKINA WATI AHMAD TARMIZI

18 Mac 2021, 10:46 pm
SEREMBAN – Seorang lelaki cedera apabila kereta yang dipandunya terbabas lalu merempuh sebuah rumah dalam kejadian di Jalan Ampangan dekat sini lewat petang tadi.
Ketua Balai Bomba dan Penyelamat Seremban, Mohammad Idris berkata, pihaknya menerima panggilan pada pukul 7.52 petang dan tiba lima minit kemudian.
“Kami menerima laporan daripada orang awam memaklumkan seorang lelaki yang memandu sebuah kereta telah terbabas dari arah Jalan Jelebu menuju ke bandar Seremban dan melanggar rumah berdekatan.
“Maklumat awal yang kami terima, mangsa yang memandu kereta jenis BMW mengalami kecederaan dan pihak bomba mengambil masa lima minit untuk mengeluarkan mangsa yang tersepit pada bahagian kaki,” katanya ketika dihubungi Kosmo! hari ini.
Menurutnya, mangsa yang cedera pada bahagian kaki itu dihantar ke Hospital Tuanku Ja’afar (HTJ) untuk rawatan lanjut.
Jelasnya, lima individu yang berada di dalam rumah tersebut bagaimanapun selamat dan tidak mengalami sebarang kecederaan. -K! ONLINE


Kereta api undur 35 kilometer elak lembu melintas
Oleh KOSMO!

18 Mac 2021, 11:05 pm
NEW DELHI – Gara-gara ingin mengelak daripada melanggar lembu, seorang pemandu kereta api di India terpaksa menekan brek secara mengejut sehingga menyebabkan kenderaan itu bergerak secara mengundur sejauh 35 kilometer (km),” lapor agensi berita AFP hari ini.
Insiden itu membabitkan perkhidmatan rangkaian kereta api penumpang dari New Delhi ke bandar Tanakpur di wilayah Uttarakhand dan tiada kecederaan dilaporkan.
Pengurusan Kereta Api Timur Laut berkata, insiden yang berlaku pada Rabu itu disebabkan lembu melintas dan tidak menjelaskan secara terperinci bagaimana kereta api itu dikendalikan.
“Kereta api itu berhenti tidak jauh dari bandar Khatim. Ia tidak tergelincir dari landasan dan semua penumpang dihantar ke Tanakpur dengan selamat,” katanya dalam satu kenyataan ringkas.
Katanya, susulan kejadian, pemandu dan pengawal keselamatan yang terlibat telah digantung tugas.
Dilaporkan kereta api itu hilang kawalan dan berundur sejauh 35km, namun Kementerian Perkhidmatan Kereta Api India tidak mengesahkan jarak tersebut.

Rakaman video detik mencemaskan itu turut menjadi tular di media sosial. – Agensi


Ajal ketika bantu dua beradik lemas
Oleh TOREK SULONG

18 Mac 2021, 10:39 pm
BACHOK – Niat murni seorang lelaki yang cuba menyelamatkan dua beradik yang nyaris lemas di Pantai Kemayang di sini petang tadi tidak kesampaian apabila dia akhirnya menjadi mangsa.
Dalam kejadian kira-kira pukul 6.40 petang itu, mangsa, Mohamad Syazwan Mazlan, 25, meninggal dunia sewaktu menyelamatkan Ahmad Wafiy Naufal Ahmad Azfar, 6, dan Dhia Aleesya Qaisara, 4, yang lemas selepas ditarik ombak besar di pantai berkenaan.
Pemangku Ketua Polis Daerah Bachok, Asisten Superintendan Mohd. Yusrizal Mohd. Ghazali berkata, siasatan awal mendapati dua kanak-kanak itu dipercayai sedang mandi di pesisiran Pantai Kemayang dan dipantau ibu bapa mereka.
“Bagaimanapun kejadian ombak besar di luar jangkaan berlaku secara tiba-tiba sehingga menyebabkan kedua-dua mangsa hanyut ke kawasan yang lebih dalam.

Mohamad Syazwan meninggal dunia ketika menyelamatkan dua beradik tersebut.
“Mangsa yang kebetulan berkelah di lokasi nekad memberi pertolongan kepada kanak-kanak terbabit dengan terus masuk ke dalam laut,” katanya ketika dihubungi Kosmo! sebentar tadi.
Bagaimanapun, jelasnya, Mohamad Syazwan turut dihanyutkan ombak laut sebelum lemas bersama kedua-dua kanak-kanak itu.

Ujarnya, susulan daripada kejadian itu, ketiga-tiga mangsa berjaya diselamatkan oleh orang awam di pantai berkenaan, namun Mohamad Syazwan telah disahkan meninggal dunia sewaktu dalam perjalanan ke Hospital Raja Perempuan Zainab II, Kota Bharu.
“Kedua kanak-kanak itu pula dibawa ke Hospital Universiti Sains Malaysia (HUSM), Kubang Kerian untuk rawatan lanjut.
“Keluarga mangsa telah dimaklumkan mengenai kejadian itu untuk urusan pengurusan jenazah,” katanya.
Tambahnya, kes diklasifikasikan sebagai mati mengejut. -K! ONLINE


Sarjan polis dan isteri maut, cucu terselamat
Oleh ASLIZA MUSA

18 Mac 2021, 10:29 pm
GERIK – Seorang polis berpangkat Sarjan dan isterinya maut dalam nahas membabitkan dua kenderaan di Jalan Raya Timur Barat (JRTB), selepas kawasan rehat dan rawat Banjaran Titiwangsa di sini hari ini.
Mangsa yang memandu Perodua Axia, Muhamad Zaidi Mohamad Dahalan, 57, dan isteri, Rosmiza Mohd. Zain, 51, yang cedera parah meninggal dunia di lokasi.
Sepasang cucu mangsa berusia tujuh dan sembilan tahun cedera ringan dan dibawa ke Hospital Jeli, Kelantan oleh orang awam.
Muhamad Zaidi yang bertugas di Bahagian Siasatan dan Penguatkuasaan Trafik (BSPT), Ibu Pejabat Polis Daerah (IPD) Tanah Merah, Kelantan bersama isteri dan dua cucu dalam perjalanan dari Kelantan menuju ke Kedah sebelum terlibat nahas dengan sebuah lori kargo 16 tan.
Menurut Ketua Balai Bomba dn Penyelamat Gerik, Azizul Aswad Asaris berkata, pihaknya menerima maklumat kejadian kira-kira pukul 3.59 petang.
Katanya, sepasukan anggota dikejarkan ke lokasi kejadian untuk mengeluarkan mangsa.

“Setiba di lokasi, kita dapati kemalangan membabitkan lori dan kereta iaitu sepasang suami isteri cedera parah dan disahkan maut di lokasi kejadian.
“Mangsa yang tersepit dikeluarkan dan mayat mereka diserahkan kepada pihak polis untuk tindakan lanjut,” ujarnya kepada Kosmo! hari ini.
Jelasnya, dua lagi mangsa yang cedera telah dibawa keluar oleh orang awam dan dihantar ke hospital untuk rawatan.
Katanya, pemandu lori bagaimanapun tidak mengalami kecederaan. -K! ONLINE


Mykad bakal dinaik taraf
Oleh AMREE AHMAD

18 Mac 2021, 10:05 pm
PUTRAJAYA – Selepas 20 tahun diperkenalkan, MyKad bakal dinaik taraf dengan teknologi digital terkini lebih canggih sekali gus tidak mudah dipalsukan pihak tidak bertanggungjawab,” kata Menteri Dalam Negeri, Datuk Seri Hamzah Zainudin.
Beliau berkata, proses pendigitalan MyKad itu akan membolehkan pihak berkuasa mengenal pasti secara terus kesahihan kad berkenaan dengan lebih mudah dan pantas.
“Insya-Allah, Jabatan Pendaftaran Negara (JPN) memang sudah ada perancangan untuk beralih kepada penggunaan program pendigitalan ID (dokumen diri) yang lebih canggih.
“Lepas ini, jika individu itu pergi ke bank untuk urusan tertentu, dia letak tangan di pengimbas dengan MyKad, pegawai di situ boleh tahu ia kad palsu kerana tiada rekod diri,” katanya pada sidang akhbar selepas melancarkan tiga bas ‘mobile’ JPN generasi baharu di sini hari ini.
Mengulas lanjut, Hamzah berkata, pihaknya menjangka pelaksanaan MyKad versi baharu itu akan diumum pada tahun ini juga dan memberi amaran keras kepada pemilik kad palsu supaya berwaspada sebelum ditangkap.
Dalam pada itu, jelasnya, Kementerian Dalam Negeri juga akan mengatur perbincangan dengan ulama Islam dan agamawan Kristian dalam masa terdekat bagi menyelesaikan kemelut isu kalimah Allah.

“Pertemuan tersebut diharap akan dapat dilaksanakan dalam tempoh dua minggu lagi untuk sesi perbincangan secara harmoni.
“Saya bersetuju untuk memanggil semua ulama Islam dan agamawan Kristian tempatan daripada semua mazhab agar kita selesai isu panas ini melalui pihak kementerian,” katanya.
Ketika ditanya berkenaan pendedahan Ketua Polis Negara, Tan Sri Abdul Hamid Bador mengenai kewujudan ‘kartel’ bagi menjatuhkan dirinya, ujarnya, pihak tidak tahu menahu.
“Saya sebagai Pengerusi SPP (Suruhanjaya Pasukan Polis) baru pertama kali dengar ada kartel dalam perkhidmatan polis. Saya akan lihat semula jika betul ia ada wujud,” katanya.
Pada masa sama, beliau meminta Abdul Hamid agar tampil membawa isu berkenaan dalam mesyuarat SPP untuk tindakan susulan terhadap mana-mana pegawai dan anggota terlibat.
Katanya, ini kerana sebarang isu berkaitan perlucutan, hukuman atau penggantungan tugas penjawat polis perlu melalui SPP yang kelazimannya bermesyuarat sekali dalam sebulan. -K!ONLINE


Transaksi dalam talian menjadi aduan tertinggi
Oleh MOHD. HUSNI MOHD. NOOR

18 Mac 2021, 9:57 pm
PUTRAJAYA – Aduan pengguna mengenai transaksi dalam talian adalah antara 10 kategori aduan tertinggi diterima Kementerian Perdagangan Dalam Negeri dan Hal Ehwal Pengguna (KPDNHEP) sepanjang tahun lalu.
Menterinya, Datuk Seri Alexander Nanta Linggi berkata, pihaknya menerima 11,674 aduan mengenai transaksi dalam talian sepanjang tahun lalu yang mewakili 35.2 peratus daripada keseluruhan aduan yang diterima.
Beliau berkata, sembilan aduan terrtinggi lain termasuk berkaitan harga (8,366 kes), perkhidmatan mengelirukan (5,250 kes), iklan mengelirukan (1,112 kes), perihal perdagangan palsu (67) dan barang kawalan (967).
“Selain itu, aduan lain termasuk berkaitan bengkel kenderaan bermotor (961 kes), barang tiruan (621 kes), jualan murah (530 kes), sewa beli kenderaan (517) dan lain-lain (2,174 kes).
“Aduan itu diterima menerusi 10 saluran aduan termasuk portal e-aduan, Ez ADU, aplikasi WhatsApp, hadir sendiri, e-mel, telefon, bilik gerakan KPDNHEP negeri, talian hotline, surat dan lain-lain,” katanya dalam satu sidang akhbar hari ini.
Jelasnya, secara keseluruhan, kementeriannya berjaya menyelesaikan 98.5 peratus aduan berkenaan manakala bakinya masih dalam siasatan.

Ujarnya lagi, sepanjang tahun lalu juga, nilai tuntutan diterima pengguna bagi tuntutan tebus rugi adalah berjumlah RM31.9 juta berbanding RM27.9 juta tahun sebelumnya. -K! ONLINE


Pasukan risik PDRM bakal dilengkapi baju kalis peluru
Oleh MOHAMAD FAIZAL HASHIM

18 Mac 2021, 9:41 pm
JOHOR BAHRU – Polis Diraja Malaysia (PDRM) bercadang untuk melengkapkan pasukan perisik dengan ‘inner bullet-proof vest’ sebagai perlindungan ketika menjalankan tugas.
Pengarah Logistik Dan Teknologi PDRM, Datuk Seri Mazlan Lazim berkata, kelengkapan keselamatan itu akan diperolehi dalam masa terdekat untuk kegunaan unit yang berkaitan.
Katanya, sebelum ini Bukit Aman sudah membeli jaket kalis peluru dan telah diedarkan untuk kegunaan anggota dan pegawai berpakaian seragam.
“Bagi anggota yang memakai seragam PDRM, mereka akan dibekalkan dengan jaket kalis peluru biasa manakala unit risikan akan dilengkapi dengan jaket kalis peluru yang dipakai di bahagian dalam.
“Jaket kalis peluru yang akan diperoleh tidak lama lagi itu juga boleh digunakan unit lain seperti unit rondaan bermotosikal (URB),” katanya kepada pemberita hari ini.
Terdahulu, beliau membuat lawatan ke sekatan jalan raya (SJR) berhampiran Plaza Tol Skudai, di sini hari ini.

Yang turut hadir Timbalan Ketua Polis Johor, Datuk Khaw Kok Chin.
Jelas Mazlan lagi, pihaknya juga merancang untuk mengedarkan kelengkapan penjagaan seperti pelitup muka dan cecair pembasmi kuman untuk kegunaan pihak keselamatan yang berkawal di SJR di seluruh negara.
“Kita akan mulakan dengan wilayah Selatan melibatkan negeri Johor, Melaka dan Negeri Sembilan sebagai permulaan sebelum diperluaskan ke negeri-negeri lain termasuk Sabah dan Sarawak.
“Ini adalah inisiatif bagi memberi sokongan moral kepada mereka yang berpenat lelah menjaga sempadan negeri di seluruh negara,” jelasnya. -K! ONLINE


Maqis Johor rampas 24 tan makanan haiwan
Oleh MOHAMAD FAIZAL HASHIM

18 Mac 2021, 10:08 pm
JOHOR BAHRU – Jabatan Perkhidmatan Kuarantin dan Pemeriksaan Malaysia (Maqis) Johor merampas 40 palet makanan haiwan seberat 24 tan ketika menjalankan pemeriksaan di Kompleks Sultan Abu Bakar (KSAB) di sini malam kelmarin.
Pengarah Maqis Johor, Nur Afifah A. Rahman berkata, rampasan dibuat hasil pemeriksan dijalankan anggotanya ke atas sebuah lori di laluan kenderaan import KSAB kira-kira pukul 9 malam.
Katanya, pihaknya mendapati palet makanan haiwan tersebut tidak mematuhi syarat di dalam permit import.
“Makanan haiwan yang dianggarkan bernilai RM15,680 berupa campuran hampas soya, serbuk susu dan lemak minyak tersebut yang cuba dibawa masuk dari Singapura ke dalam negara ini untuk diproses semula sebelum dipasarkan.
“Perbuatan mengimport apa-apa jenis keluaran pertanian tanpa mematuhi syarat-syarat di dalam permit import Maqis adalah menjadi suatu kesalahan di bawah Seksyen 15(1) Akta Perkhidmatan Kuarantin dan Pemeriksaan Malaysia 2011 (Akta 728) yang boleh dihukum di bawah Seksyen 15(2) akta yang sama,” katanya.
Jelasnya, pihaknya merakam keterangan pemandu lori berusia 47 tahun bagi membantu siasatan sebelum dibebaskan.

Katanya, jika disabitkan kesalahan boleh dihukum denda tidak melebihi RM100,000 atau penjara tidak melebihi enam tahun atau kedua-duanya sekali.
“Maqis sentiasa komited menjalankan penguatkuasaan di pintu masuk ini bagi menjamin keselamatan keluaran pertanian yang masuk ke dalam negara dan mematuhi syarat serta peraturan yang ditetapkan oleh kerajaan,” katanya.-K! ONLINE


1,000 OBB sertai I-Kembali
Oleh NUR SHARIEZA ISMAIL

18 Mac 2021, 10:14 pm
SEPANG – Hampir 1,000 bekas tahanan kategori Orang Bebas Berlesen (OBB) telah menyertai program I-Kembali di bawah Pertubuhan Rakan Ghullam Kembali (Pergak) setakat ini.
Pengerusinya, Datuk Seri Siti Murni Sheikh Ahmad berkata, pihaknya tetap optimis biarpun angka itu masih jauh daripada sasaran awal 10,000 penyertaan bekas banduan menjelang akhir tahun ini.
Menurutnya, pihaknya berdepan sedikit kekangan untuk mencapai sasaran itu kerana proses kelulusan dan kuarantin memakan masa ekoran pandemik Covid-19 yang melanda negara.
“Untuk kumpulan OBB hari ini sahaja, kelulusan permohonan mengambil masa dua bulan kerana perlu melalui proses kuarantin selain prosedur operasi standard (SOP) yang ditetapkan.
“Bagaimanapun, saya berharap Jabatan Penjara dapat menyegerakan permohonan ini supaya masa dan ruang yang ada dalam tempoh sembilan akan datang dapat dimanfaatkan bagi mencapai sasaran tersebut,” katanya.
Terdahulu, beliau hadir ke program penerimaan 34 bekas banduan dari Penjara Kluang, Johor dan Penjara Sungai Udang, Melaka di Ghullam Recovery Care Centre (GRCC), Bandar Baru Salak Tinggi dekat sini hari ini.

Jelasnya, Pergak juga telah dapat kerjasama dengan Agensi Antidadah Kebangsaan (AADK) dan bakal menerima 150 OBB bagi menyertai program I-Kembali selain kumpulan OBB dari Penjara Tapah, Perak dan Penjara Pokok Sena, Kedah.
“Kami sentiasa berfikiran positif kerana mendapat permintaan tinggi daripada majikan jadi selagi Jabatan Penjara memberikan kepercayaan kepada kami untuk menyalurkan tahanan kategori OBB maka, kami terus salurkan kepada industri,” katanya.
Sementara itu, seorang OBB dikenali sebagai Imran 42, berkata, dia tidak akan mensia-siakan peluang yang diberikan dan berazam menjadi insan lebih baik walaupun sebelum ini sudah lapan kali dimasukkan ke penjara.
“Saya sudah serik dan tidak sanggup menjadi penghuni penjara lagi. Meskipun sedar bukan mudah untuk berubah namun, saya perlu kuatkan semangat untuk diri sendiri dan keluarga,” katanya yang terlibat dalam najis dadah sejak berusia 15 tahun.
Seorang lagi OBB, Mariana, 33, yang juga terlibat dalam kesalahan dadah berkata, dia bersyukur diberi peluang kedua menerusi program I-Kembali kerana ia banyak membantu dirinya menjadi individu lebih baik. -K!ONLINE


Jumlah syarikat muflis dijangka menurun
Oleh MOHD. HUSNI MOHD. NOOR

18 Mac 2021, 9:24 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) menjangkakan bilangan syarikat muflis tahun ini berkurangan susulan ketetapan baharu nilai ambang keberhutangan diumumkan kerajaan kelmarin.
Menterinya, Datuk Seri Alexander Nanta Linggi berkata, pihaknya menyambut baik pengumuman polisi baharu itu sekaligus mengelak lebih banyak syarikat diletakkan di bawah status muflis.
Beliau berkata, sebelum ini, Suruhanjaya Syarikat Malaysia (SSM) sudah melaksanakan nilai ambang semasa keberhutangan sehingga RM50,000 ini secara sementara bermula Mac hingga Disember tahun lalu.
“Pelaksanaan nilai ambang keberhutangan dari RM10,000 kepada RM50,000 ini diperkenalkan SSM tahun lalu susulan pandemik Covid-19.
“Malah, sepanjang tempoh pelaksanaan sementara itu, jumlah syarikat yang berstatus muflis menurun kepada 1,596 buah syarikat berbanding 3,022 syarikat pada 2018 dan 3,545 syarikat pada 2019,” katanya dalam sidang akhbar hari ini.
Beliau berkata demikian selepas melancarkan Pelan Strategik KPDNHEP 2021-2025, Pelan Strategik ICT 2021-2025 dan Chatbot sempena Setahun Malaysia Prihatin.

Alexander berkata, beliau berterima kasih kepada kerajaan kerana meluluskan permohonan kementerian untuk menaikkan nilai ambang berkenaan.
“Dengan cara ini, lebih ramai syarikat dapat diselamatkan daripada status muflis,” katanya.
Perdana Menteri, Tan Sri Muhyiddin Yassin kelmarin mengumumkan satu lagi pakej rangsangan ekonomi dikenali sebagai Program Strategik Memperkasa Rakyat dan Ekonomi (PEMERKASA) bagi membantu rakyat mendepani cabaran pandemik Covid-19.
Antara inisiatif yang diumumkan termasuk menaikkan nilai ambang keberhutangan kepada RM50,000 dari RM10,000 sebelum ini.
Sementara itu, Alexander berkata, Pelan Strategik KPDNHEP 2021-2025 adalah pelan perancangan lima tahun yang menjadi tunjang bagi memaju hala tuju kementerian bagi mencapai misi dan visi ditetapkan.
“Ia mengandungi lima teras strategik, 17 strategi, 39 inisiatif dan 115 pelan tindakan untuk dilaksanakan dalam tempoh lima tahun akan datang.
“Pelan ini diharap dapat membantu kerajaan mempercepatkan pemulihan ekonomi negara khususnya dalam sektor perdagangan domestik,” katanya. – K! ONLINE


‘Doktor hawar’ takutkan penduduk di Scotland
Oleh KOSMO!

18 Mac 2021, 8:00 pm
LONDON – Penduduk Farlkirk di Scotland dilanda ketakutan selepas seorang individu misteri memakai sut perlindungan diri doktor abad ke-17 yang menyeramkan dilihat di bandar itu, lapor akhbar The Sun semalam.
Individu itu dirakam memakai sut tersebut termasuk topeng berparuh, topi hitam besar dan jubah diperbuat daripada kulit. Seragam itu dipakai doktor-doktor kononnya bagi melindungi diri mereka ketika penularan wabak hawar bubonik sekitar tahun 1665 di Eropah.
Penduduk tempatan mengaku sudah beberapa kali ternampak kelibat individu dengan pakaian itu terutama di kawasan-kawasan gelap.
Setakat ini, belum ada mana-mana pihak tampil mengaku melakukan ‘prank’ atau gurauan tersebut yang sama sekali tidak dianggap lucu oleh penduduk setempat.
“Ini sangat menakutkan dan tidak patut dijadikan gurauan,” komen seorang pengguna media sosial.
“Adakah ini keadaan dunia yang sedang kita diami sekarang,” tulis seorang lagi.

Bagaimanapun, polis Scotland belum menerima sebarang aduan rasmi daripada penduduk berhubung perkara tersebut. – Agensi


Penjaga tokong maut angkara anjing
Oleh ASLIZA MUSA

18 Mac 2021, 8:59 pm
IPOH – Penjaga tokong ditemui mati dipercayai diserang anjing peliharaan di sebuah tokong Buddha di Gunung Rapat dekat Jalan Sultan Nazrin Shah di sini hari ini.
Mangsa, Chee Ah Lin, 73, yang berasal dari daerah ini ditemui terbaring dengan beberapa kesan gigitan di tangan dan leher pada pukul 12 tengah hari.
Mayat lelaki itu ditemui bendahari pusat Buddha berkenaan sebelum melaporkan kepada polis.
Timbalan Ketua Polis Daerah Ipoh (Operasi), Superintendan Lee Swee Sake berkata, pihaknya yang pergi ke lokasi itu menjumpai mayat mangsa tanpa pakaian dengan kesan darah di lantai.
Anjing yang dipercayai menyerang mangsa hingga mati.
Sebatang penyapu dan sehelai seluar jean dengan kesan koyakan turut ditemui berhampiran lelaki itu.
“Pemeriksaan mendapati ada kesan kecederaan gigitan haiwan di tangan dan leher mangsa.

“Pakaian mangsa juga seolah-olah dikoyakkan seperti digigit. Mangsa mungkin diserang anjing yang menjaga tokong tersebut,” katanya ketika ditemui di lokasi kejadian hari ini.
Menurut beliau, semasa pihaknya tiba di lokasi kejadian, dua ekor anjing yang dipercayai menyerang mangsa dilihat berkeliaran di kawasan berkenaan.
Haiwan itu merupakan anjing belaan dan dilepaskan bagi menjaga tokong.
“Mangsa bekerja di tokong itu sejak dua tahun lalu dan mempunyai sejarah penyakit darah tinggi.
“Pemeriksaan tidak menjumpai perlakuan jenayah malah tiada kehilangan barang berharga dilaporkan,” katanya.
Tambah beliau, mangsa dipercayai telah meninggal dunia dalam tempoh 24 hingga 36 jam.
“Mayat mangsa dihantar ke Hospital Raja Permaisuri Bainun untuk bedah siasat. Kes diklasifikasikan sebagai mati mengejut,” katanya. -K!ONLINE


10 perwakilan asing terima watikah pelantikan
Oleh NUR HUDA MUSA

18 Mac 2021, 8:44 pm
PETALING JAYA – Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan menerima watikah pelantikan 10 ketua perwakilan asing ke negara ini di Istana Negara.
Seri Paduka Baginda Raja Permaisuri Agong Tunku Hajah Azizah Aminah Maimunah Iskandariah turut berangkat ke Istiadat Penyerahan Watikah Pelantikan dan Majlis Menghadap itu.
Hadir sama, Timbalan Ketua Setiausaha Hubungan Dua Hala Kementerian Luar, Datuk Amran Mohamed Zin.
Ketua-ketua perwakilan asing itu ialah Ouyang Yujing dari China, David Evan Malcomson (Afrika Selatan), Viengsavanh Sipraseuth (Laos), Archbishop Wojciech Zaluski (Holy See) (Vatican City) dan Chainarong Keratiyutwong (Thailand).
Selain Prof. Dr. Senaid Memic dari Bosnia Herzegovina, Herman Pule Diamonds (Namibia), Abdoulaye Barro (Senegal), Brian D Mcfeeters (Amerika Syarikat) dan Florentino Batista Gonzalez (Cuba).
Ouyang pernah berkhidmat sebagai pengarah Biro Hak dan Kepentingan Maritim, Pejabat Suruhanjaya Hal Ehwal Luar Jawatankuasa Pusat CPC, manakala Malcomson adalah ketua pengarah Bahagian Organisasi Serantau.

Sementara Viengsavanh pula pernah berkhidmat sebagai sebagai Ketua Pengarah Jabatan Pemeriksaan, Kementerian Luar sementara Zaluski adalah Apotolik Nunciature atau wakil diplomatik di Burundi dari 2014 hingga 2020.
Ia termasuk Chainarong yang pernah berkhidmat sebagai Duta Besar di pejabat Setiausaha Tetap, Kementerian Luar manakala Memic berkhidmat sebagai Datuk Bandar IIIidza, Sarajevo.
Diamonds pernah menjadi timbalan ketua misi dan Kaunselor di Beijing, China dan Barro adalah timbalan wakil tetap Republik Senegal ke Pertubuhan Bangsa-Bangsa Bersatu, New York.
Mcfeeters berkhidmat sebagai timbalan ketua misi, Kedutaan Amerika Syarikat, Baghdad, Iraq, sementara Gonzalez adalah pakar berstatus duta besar Bahagian Amerika Syarikat, Kementerian Luar Cuba. – K! ONLINE


Peruntukan RM21 juta untuk Program Agro-YES
Oleh SUBKHI SUDARJI

18 Mac 2021, 7:58 pm
PUTRAJAYA – Kementerian Pertanian dan Industri Makanan (MAFI) memperuntukkan RM21 juta bagi pembiayaan khas Agropreneur Muda sebagai produk Agro-Youth Entrepreneur Scheme (Agro-YES).
Menterinya, Datuk Seri Ronald Kiandee berkata, semua agropreneur muda yang telah menjalankan projek pertanian dan beroperasi lebih 12 bulan layak memohon untuk mendapatkan pembiayaan sehingga RM500,000.
Katanya, setiap permohonan melalui Agrobank dikenakan kadar faedah yang sangat minimum iaitu sebanyak dua peratus setahun.
“Saya telah minta Ketua Setiausaha MAFI dan Agrobank untuk mengambil tindakan sewajarnya bagi membolehkan nilai pembiayaan ini ditingkatkan sehingga RM500,000 bagi setiap permohonan.
“Keputusan ini dibuat dengan mengambil kira keperluan modal permulaan yang tinggi bagi memulakan projek pertanian dengan penggunaan teknologi moden dan aplikasi Internet of Things (IoT),” katanya ketika berucap pada majlis pelancaran Agro-YES di Wisma Tani hari ini.
Ronald berkata, sebelum ini program Agro-YES yang dikenali sebagai Program Agropreneur Muda berjaya meningkatkan penglibatan golongan muda sepanjang tahun lalu dengan 1,159 penyertaan berbanding 764 pada tahun sebelumnya.

“Seramai 1,159 orang telah mendapat bantuan geran dan pembiayaan berjumlah RM23 juta pada tahun lalu.
“Jumlah ini meningkat berbanding hanya 764 orang pada 2019 dengan pembiayaan berjumlah RM13.7 juta dan 811 orang pada tahun 2018 dengan pembiayaan berjumlah RM14.1 juta,” katanya.
Beliau berkata, sehingga kini, seramai 6,969 orang agropreneur muda telah mendapat faedah melalui bantuan geran dan pembiayaan berjumlah RM126 juta.
Katanya, peka dengan keadaan tersebut, MAFI telah mengambil langkah yang proaktif untuk menjenamakan semula Pembiayaan Khas Agropreneur Muda sebagai Agro-YES.
Menurutnya, antara penambahbaikan yang dibuat adalah dengan mengurangkan birokrasi dalam rantaian permohonan dan pengurangan tempoh masa pemprosesan. -K! ONLINE


Sheng Tai labur RM8 juta sediakan ruang kerja global terbesar di dunia
Oleh DIYANATUL ATIQAH ZAKARYA

18 Mac 2021, 8:20 pm
MELAKA – Syarikat hartanah terkemuka, Sheng Tai International Sdn. Bhd. (Sheng Tai International) membuat pelaburan sebanyak RM8 juta bagi projek penyediaan ruang kerja global terbesar di dunia.
Pengasas dan Pengerusi Sheng Tai International, Datuk Leong Sir Ley berkata, projek itu akan dilaksanakan di Metrasquare, Ayer Keroh di sini dengan jenama Regus dan Spaces, dijangka bermula pada akhir tahun ini.
Katanya, jumlah itu bagaimanapun hanyalah merupakan nilai pelaburan permulaan membabitkan pelaksanaan tiga projek dengan kerjasama International Workplace Group (IWG).
“Kami percaya ini adalah masa yang tepat untuk melabur bertepatan dengan prospek optimis pasca Covid-19 dan pandemik ini perlu dipandang dari sudut positif.
“Justeru, kami telah bersetuju untuk mewujudkan industri ruang kerja yang fleksibel dengan pelaburan awal sebanyak RM8 juta,” katanya.
Beliau berkata demikian ketika ditemui pada majlis menandatangani perjanjian di antara Sheng Tai International dan IWG yang disaksikan oleh Yang Dipertua Negeri, Tun Mohd. Ali Rustam di Hotel Ames Ayer Keroh, di sini hari ini.

Sir Ley (kiri) dan Premita Dhaliwal menandatangani perjanjian sambil disaksikan Ali Rustam di Hotel Ames Ayer Keroh di sini.
Pada majlis itu, Sheng Tai International diwakili Pengasas dan Pengerusinya, Datuk Leong Sir Ley serta Pengarah, Collin Tan, manakala IWG diwakili Ketua Negara bagi Malaysia, Indonesia dan Brunei, Vijayakumar Tangarasan dan Ketua Pembangunan Perkongsian Malaysia, Premita Dhaliwal.
Mengulas lanjut, Sir Ley berkata, kerjasama yang terjalin dijangka dapat memperkasakan dan meluaskan industri ruang kerja fleksibel di Malaysia.
“Dalam keadaan ini, kami melihat ramai pekerja daripada syarikat berjenama global yang mahukan lokasi strategik untuk dijadikan ruang kerja fleksibel dan kami akan jadikan projek Metrasquare ini sebagai sebahagian daripada trend baharu ini.
“Dengan pembangunan unik serta dilengkapi kemudahan moden yang berkelas dunia, kami berada di dalam kedudukan terbaik untuk menarik perhatian usahawan dan syarikat multinasional yang cenderung kepada teknologi, seterusnya memperkasa semula ekonomi di Melaka dan kawasan sekitarnya,” katanya.


Pengendali jet ski dikhuatiri lemas
Oleh SAFINA RAMLI

18 Mac 2021, 9:29 pm
GEORGE TOWN – Seorang lelaki disyaki lemas selepas terjatuh dari jet ski yang ditungganginya ketika berada di perairan Monkey Beach, Taman Negara Teluk Bahang di sini hari ini.
Dalam kejadian kira-kira pukul 4.07 petang itu, mangsa yang merupakan pengendali jet ski di Monkey Beach dipercayai terjatuh ke dalam laut selepas diserang sawan ketika menaiki jet ski berkenaan.
Pegawai Operasi Jabatan Bomba dan Penyelamat Malaysia (JBPM), Rafiuddin Mass Ariffin berkata, kejadian berkenaan dimaklumkan kepada pihak bomba oleh orang awam.
“Apabila kami sampai di lokasi kejadian, terdapat seorang mangsa dikatakan terjatuh di tengah laut semasa menaiki jet ski.
“Kami segera mengaktifkan misi mencari dan menyelamat,” katanya di sini hari ini.
Rafiuddin berkata, aset dari Angkatan Pertahanan Awam dan Polis Marin telah dikerahkan ke lokasi kejadian untuk operasi mencari dan menyelamat mangsa. – K! ONLINE


Wanita lahir bayi pertama miliki antibodi Covid-19
Oleh KOSMO!

18 Mac 2021, 9:00 pm
MIAMI, Florida  – Seorang bayi di Amerika Syarikat dilahirkan memiliki antibodi Covid-19 selepas ibunya menerima suntikan  vaksin koronavirus ketika sarat mengandung.
Ia sekali gus menjadikannya bayi pertama di dunia dilahirkan dengan antibodi koronavirus.
Wanita tersebut yang merupakan pekerja barisan hadapan, menerima dos vaksin Covid-19 Moderna pertamanya ketika hamil 36 minggu.
Sejurus selepas dia melahirkan bayinya tiga minggu kemudian di Daerah Palm Beach  pada Januari lepas, pasukan perubatan telah mengambil sampel darah daripada tali pusat bayi tersebut.
“Kami memeriksa tali pusat bayi tersebut untuk melihat sama ada antibodi ibunya dipindahkan kepadanya, sesuatu yang sering berlaku jika vaksin lain diberikan ketika seorang wanita itu hamil,” jelas seorang doktor,Paul Gilbert.
Hasil ujian darah mengesahkan bayi tersebut lahir dengan antibodi Covid-19.

“Setahu kami, ini merupakan kejadian pertama di dunia, di mana seorang bayi dilahirkan dengan antibodi selepas divaksin,” tambah Gilbert.
Gilbert dan rakan sepasukannya, Dr. Chad Rudnick membentangkan penemuan mereka dalam satu kertas kerja yang belum disemak oleh penyelidik-penyelidik lain.
Menurut mereka, lebih banyak kajian perlu dijalankan untuk menentukan sama ada antibodi mampu melindungi bayi yang baru lahir.
“Kami menggesa para penyelidik lain untuk mewujudkan daftar kehamilan dan penyusuan susu ibu selain melakukan kajian keberkesanan dan keselamatan vaksin Covid-19 terhadap wanita hamil dan menyusu serta anak  mereka,” katanya. – Agensi


Ka Siong buat laporan polis
Oleh MOHD. HUSNI MOHD. NOOR

18 Mac 2021, 9:13 pm
PUTRAJAYA – Kementerian Pengangkutan (MOT) hari ini membuat satu laporan polis berhubung penyebaran satu video fitnah berunsur perkauman yang mengaitkan Menteri Pengangkutan, Datuk Seri Wee Ka Siong.
Satu laporan polis dibuat Setiausaha Sulit Menteri Pengangkutan, Ong Cher Chin di Balai Polis Presint 7 di sini, kira-kira pukul 11.35 pagi tadi.
Ka Siong menerusi hantaran di Facebook berkata, beliau berharap pihak Polis Diraja Malaysia (PDRM) dan Suruhanjaya Komunikasi dan Multimedia (SKMM) dapat menyiasat perkara itu dengan segera.
“Tindakan tegas perlu diambil terhadap dalang di sebalik video yang menyebarkan berita tidak benar serta berbaur perkauman ini kerana ia boleh mencetuskan suasana tidak harmoni dalam negara ini.
“Memang video ini berbaur perkauman dan berita tidak benar.
“Saya ingin tegaskan sekali lagi bahawa pindaan Akta Pengangkutan Jalan 1987 (Pindaan 2020) adalah bagi meningkatkan hukuman terhadap mereka yang memandu di bawah pengaruh alkohol, dadah dan memandu secara berbahaya,” katanya.

Tegasnya, tohmahan yang disebut dalam video itu dilihat bertujuan merosakkan nama kerajaan, parti MCA, Barisan Nasional (BN) dan dirinya sendiri.
Sebelum ini, tular satu video berbentuk hasutan mendakwa kononnya hukuman bagi pemandu mabuk alkohol sengaja diberatkan dengan menyasarkan kaum India manakala, hukuman bagi pemandu di bawah pengaruh dadah pula tidak diberatkan. -K! ONLINE


MyPolyCC bakal lahirkan usahawan pelajar
Oleh ISKANDAR SHAH MOHAMED

18 Mac 2021, 9:17 pm
SHAH ALAM – Koperasi Perdana MyPolyCC (MyPolyCC) akan diwujudkan di politeknik dan kolej komuniti di seluruh negara selewat-lewatnya bulan depan.
Timbalan Menteri Pengajian Tinggi, Datuk Mansor Othman berkata, penubuhan koperasi khas itu bagi melahirkan lebih ramai usahawan dalam kalangan pelajar.
Menurutnya, MyPolyCC akan menjadi platform kepada pelajar di institusi tersebut untuk memasarkan produk inovasi masing-masing ke peringkat lebih tinggi.
“Kita menyedari ramai pelajar memiliki bakat menjadi usahawan namun berdepan kekangan mengkomersialkannya di pasaran lebih kompetitif.
“Koperasi ini melibatkan 36 politeknik dan 104 kolej komuniti dan kita hanya menunggu proses kelulusan pendaftaran MyPolyCC itu daripada Suruhanjaya Koperasi Malaysia (SKM). Jika semua berjalan lancar, April depan kita lancarkan koperasi ini,” katanya pada sidang akhbar hari ini.
Terdahulu, beliau merasmikan majlis pra pelancaran Universiti Teknologi Mara Unicorn Scholar Programme (UiTM USP) serta menyerahkan sijil kepada 10 daripada 30 penuntut UiTM yang terpilih menyertai program khas berkenaan.

Mengulas mengenai UiTM USP, beliau menegaskan inisiatif berkenaan bertepatan dengan usaha berterusan KPT dalam memperkasakan agenda keusahawanan kepada pelajar.
“Program seumpama itu dilihat menjurus ke arah kerjasama jitu antara universiti, industri dan masyarakat.
“Selain jalinan kolaborasi bersama industri, UiTM USP dapat mewujudkan sistem sokongan perniagaan dsn membuka peluang pekerjaan kepada pelajar,” katanya. -K!ONLINE


Aduan diterima MAVCOM berkurangan
Oleh KOSMO!

18 Mac 2021, 7:40 pm
PETALING JAYA – Suruhanjaya Penerbangan Malaysia (MAVCOM) menerima sebanyak 428 aduan sepanjang tempoh setengah tahun kedua 2020, pengurangan 45.3 peratus berbanding 783 aduan yang diterima sepanjang tempoh sama tahun 2019.
98.3 peratus daripada aduan diterima telah berjaya diselesaikan dan ditutup.
MAVCOM berkata, 59 peratus daripada aduan yang diterima telah mengakibatkan syarikat penerbangan menarik balik keputusan asal mereka dan memberikan resolusi yang lebih adil serta memuaskan kepada pengguna.
Ia kenaikan lapan peratus berbanding dengan tempoh 1 Julai 2019 hingga 31 Disember 2019.
“Berbanding syarikat penerbangan lain, AirAsia telah mencatatkan jumlah aduan tertinggi sebanyak 196, diikuti oleh Malaysia Airlines (105) dan AirAsia X (57).
“Tiga kategori aduan teratas bagi syarikat penerbangan adalah proses pembayaran balik, pembatalan penerbangan dan penjadualan semula penerbangan yang mewakili 62.8 peratus daripada keseluruhan jumlah aduan.

“Bagi lapangan terbang pula, kebanyakan daripada aduan yang diterima adalah berkaitan dengan kemudahan dan keselamatan di lapangan terbang,” katanya dalam siaran akhbar yang dikeluarkan di sini semalam sempena penerbitan Laporan Pengguna Ke-9 MAVCOM bagi tempoh 1 Julai hingga 31 Disember 2020.
Sementara itu, Pengerusi Eksekutif MAVCOM, Datuk Seri Saripuddin Kasim berkata, pihaknya mengambil maklum bahawa pemulihan sektor penerbangan negara kepada paras sebelum pandemik akan memakan masa.
“Walaupun terdapat prospek untuk melanjutkan perjalanan udara pada masa yang akan datang, MAVCOM berharap dapat bekerjasama dengan pihak berkuasa dan pemain industri untuk memastikan hak pengguna penerbangan terus dilindungi,” katanya.
Laporan berkenaan boleh didapati di laman web MAVCOM, www.mavcom.my.


2,000 ekor burung murai dirampas
Oleh MOHAMAD FAIZAL HASHIM

18 Mac 2021, 6:57 pm
JOHOR BAHRU – Jabatan Kastam Diraja Malaysia (JKDM) Johor mematahkan cubaan untuk menyeludup keluar 2,000 ekor burung murai yang dianggarkan bernilai RM105,000 termasuk duti di Sungai Chokoh, Kukup, Pontian di sini semalam.
Pengarah JKDM Johor, Sazali Mohamad berkata, anggota Bahagian Penguatkuasaan Sungai Pulai membuat rampasan burung yang diletakkan di dalam bakul itu pada pukul 7 malam.
Katanya, dalam operasi itu, pihaknya menahan dua lelaki tempatan berusia 30 hingga 36 tahun.
“Dengan penahanan dan rampasan itu, anggota penguat kuasa berjaya mematahkan cubaan untuk menyeludup keluar burung ke negara jiran melalui laluan laut.
“Pemeriksaan ke atas sebuah kenderaan pelbagai guna mendapati jumlah burung murai yang cuba diseludup keluar sebanyak 2,000 ekor bernilai RM105,000 termasuk duti.
“Burung murai atau magpie adalah dagangan yang tertakluk kepada Perintah Kastam (Larangan Mengenai Eksport) 2017,” katanya dalam kenyataan hari ini.

Beliau berkata, dagangan itu memerlukan permit Jabatan Perkhidmatan Kuarantin dan Pemeriksaan Malaysia sekiranya ingin dieksport keluar negara.
Kes disiasat di bawah Seksyen 135(1)(a) Akta Kastam 1967. -K! ONLINE


Tak mengaku salah bunuh ibu saudara
Oleh NOR AINNA HAMZAH

18 Mac 2021, 7:46 pm
JELEBU – Seorang lelaki mengaku tidak bersalah di Mahkamah Majistret Jelebu di sini hari ini atas pertuduhan membunuh ibu saudaranya.
Tertuduh, G. Gobinathan, 45, dari Bandar Seri Jempol dekat sini membuat pengakuan itu selepas pertuduhan terhadapnya dibacakan di hadapan Majistret Muhammad Hidayat Wahab.
Lelaki yang bekerja sendiri itu didakwa menyebabkan kematian A Nirmala, 51, di Kampung Dusat, Jempol pada pukul 7.30 malam, 3 Mac hingga pukul 3.30 pagi, 4 Mac lalu.
Tertuduh didakwa mengikut Seksyen 302 Kanun Keseksaan yang membawa hukuman mati mandatori.
Artikel berkaitan: Lelaki diberkas disyaki bunuh ibu saudara
Muhammad Hidayat menetapkan 16 April ini bagi laporan kimia dan bedah siasat.

Pendakwaan dikendalikan Timbalan Pendakwa Raya, Muhammad Amirul Noor Hashimi manakala tertuduh tidak diwakili peguam. -K! ONLINE


Lima beranak tidur dalam kereta dibantu
Oleh AFIFI HAFIZ MOHD NOR

18 Mac 2021, 6:33 pm
SEREMBAN – Pertubuhan Kebajikan My Kasih Care tampil membantu sepasang suami isteri dan tiga anak mereka yang tidur dalam kereta untuk meneruskan kelangsungan hidup.
Menurut Pengerusinya, Syed Shukri Nizam Jaafar, pertubuhan itu akan membantu keluarga berkenaan mencari tempat tinggal yang lebih selesa.
Kata beliau, pihaknya juga akan menyalurkan bantuan barangan keperluan harian kepada keluarga tersebut.
“Selain itu, kami akan menawarkan bantuan pekerjaan kepada ketua keluarga itu yang hilang pekerjaan sebelum ini.
“Bantuan yang diberikan ini bagi membolehkan keluarga itu dapat memulakan semula kehidupan selepas ini,” katanya ketika dihubungi Kosmo! di sini hari ini.
Jelasnya, seorang wakil penduduk Port Dickson juga telah tampil membantu keluarga itu bermalam di rumahnya.

“Dia (wakil penduduk) tidak sampai hati tengok anak-anak keluarga yang masih kecil tidur dalam kereta dengan keadaan cuaca yang tidak menentu sekarang ini,” ujarnya.
Semalam, Kosmo! menyiarkan kisah seorang lelaki, Rizal Che Majid, 40, bersama isteri dan tiga anak mereka mengambil keputusan untuk tidur di pantai Batu 4, di Port Dickson selepas dihalau keluar rumah sewa kerana gagal menjelaskan bayaran. -K! ONLINE


Koperal polis maut dilanggar lari
Oleh MUHD AFIQ AL-HAFIZ MAT YUSOF

18 Mac 2021, 7:22 pm
PETALING JAYA – Seorang anggota Ibu Pejabat Polis Daerah (IPD) Ampang Jaya maut dalam kemalangan di Kilometer 13.6, Jalan Lingkaran Tengah 2 (MRR2) pagi tadi.
Dalam kejadian pada pukul 3 pagi itu, mangsa yang berpangkat koperal berusia 56 tahun menunggang motosikal seorang diri dari arah Ampang menghala ke Batu Caves.
Ketua Polis Daerah Gombak, Asisten Komisioner Arifai Tarawe berkata, sebuah kereta jenis Proton Persona yang dipandu seorang lelaki berusia 35 tahun melanggar motosikal mangsa dari arah belakang.
Keadaan motosikal mangsa yang terseret sejauh 100 meter selepas dilanggar kereta awal pagi tadi.
“Rempuhan itu menyebabkan mangsa dan motosikal terseret sejauh 100 meter. Pemandu kereta kemudiannya meninggalkan lokasi sebaik kemalangan berlaku.
“Akibat kemalangan itu, mangsa yang parah di kepala disahkan meninggal dunia di lokasi kejadian,” katanya dalam kenyataan di sini hari ini.
Mengulas lanjut, sepasukan polis Bahagian Siasatan dan Penguatkuasaan Trafik menahan suspek di hadapan sebuah premis di Taman Puncak Jalil.

“Polis menyita kereta yang dipandu semasa kejadian. Suspek akan dibawa ke Hospital Selayang untuk pengambilan sampel air kencing serta darah.
“Suspek akan dibawa ke Mahkamah Majistret Selayang esok bagi mendapatkan permohonan reman,” katanya.
Semakan mendapati suspek memiliki rekod jenayah. Kes dijalankan di bawah Seksyen 41(1) Akta Pengangkutan Jalan 1987. – K!ONLINE.


Keputusan rentas negeri bergantung kepada penilaian KKM
Oleh NUR HUDA MUSA

18 Mac 2021, 7:05 pm
PETALING JAYA – Keputusan sama ada boleh merentas negeri bergantung kepada penilaian yang dibuat oleh Kementerian Kesihatan (KKM).
Menteri Kanan (Keselamatan), Datuk Seri Ismail Sabri Yaakob berkata, KKM memandang serius kebenaran rentas negeri kerana ia salah satu penyumbang kepada kluster Covid-19.
“Setiap keputusan yang dibuat adalah berdasarkan nasihat KKM. Mereka yang akan membuat penilaian sama ada akan dibenarkan atau tidak.
“KKM menjangkakan kes akan menurun Mei ini. Tetapi dengan pematuhan prosedur operasi standard (SOP) dan pelaksanaan Program Imunisasi Covid-19 Kebangsaan, mungkin kes akan turun lebih cepat. Sama-sama kita berdoa,” katanya dalam sidang khas Majlis Keselamatan Negara hari ini.
Sementara itu, ditanya mengenai kebenaran membuka bazar Ramadan bulan depan, Ismail Sabri berkata, pihak berkuasa tempatan  (PBT) boleh menyesuaikan SOP mengikut keadaan di tapak bazar.
“Sepatutnya negeri atau daerah perlu mengikut apa yang diputuskan oleh Kerajaan Persekutuan terutamanya yang berkaitan SOP Perintah Kawalan Pergerakan (PKP) kerana itu undang-undang yang perlu dipatuhi dibawah Akta 342.

“Tetapi terdapat kes-kes tertentu yang mana majlis daerah perlu sesuaikan dengan keadaan di tempat mereka. Sebagai contoh di Sabah dan Sarawak yang berbuka lebih awal, maka boleh sesuaikan dengan keadaan di sana,” katanya. – K! ONLINE


Budak lelaki terima jantung baharu selepas 17 bulan di hospital
Oleh KOSMO!

18 Mac 2021, 7:44 pm
ROM – Seorang budak lelaki berumur tujuh tahun menerima transplan jantung selepas 17 bulan bergantung hidup kepada jantung palsu di sebuah hospital kanak-kanak di Itali, kata pihak hospital kelmarin.
Pesakit muda itu selamat menjalani pembedahan setelah 525 hari berada di hospital, kata Hospital Regina Margherita di bandar Turin, barat laut Itali dalam satu kenyataan.
“Tempoh rawatan hospital itu mencatat rekod di Itali tetapi berakhir dengan gembira” kata kenyataan itu.
Budak lelaki tersebut dibenarkan pulang beberapa hari lalu.
Berasal dari Maghribi, pesakit itu tiba di Itali pada musim panas 2019 selepas mengalami gejala kegagalan jantung. Bapanya berpindah ke Itali kerana urusan kerja.
Keadaan pesakit berubah menjadi teruk dengan cepat, menyebabkan dia mengalami serangan jantung. Pasukan doktor menggunakan mesin sokongan hayat dan memasukkan jantung palsu untuk mengekalkan hayatnya.
“Masa agak lama diperlukan untuk pembedahan pemindahan jantung kerana organ untuk kanak-kanak sukar diperoleh,” kata seorang jurucakap hospital berkenaan.

Semasa di hospital, budak lelaki itu gemar makan hidangan Itali dan belajar bahasa Itali. Ibu bapa pesakit yang menjaganya sepanjang tempoh tersebut turut mendapat seorang anak lelaki baharu. – AFP


Zahirah Macwilson belajar ‘bergaduh’
Oleh MOHAMMAD SHAHEMY AZMI

18 Mac 2021, 7:22 pm
PETALING JAYA – Dek tidak mahu menggunakan pelakon lagak ngeri, pelakon Zahirah Macwilson terpaksa gigih menjalani latihan seni mempertahankan diri untuk menjayakan filem berjudul Bulan & Pria Terhebat (BPT).
Menurut Zahirah atau nama sebenarnya Nur Zahirah MacWilson Zainol, 26, dia sanggup mempelajari seni mempertahankan diri bagi melakonkan watak sebagai Bulan dan mengakui kekok untuk berbuat demikian.
“Mengimbas minggu pertama menjalani latihan untuk watak Bulan. Tak pernah buat seni bela diri sebelum ini, jadi memang kekok ketika latihan.
“Nasib baik ada jurulatih dari Indonesia (Abang Ali, Frankie dan pasukan) yang sangat profesional. Merekalah yang ajar Ira (panggilan Zahirah) bergaduh sebab dah cakap awal-awal tak mahu guna pelakon lagak ngeri. Jadi kena kerja keras,” katanya dalam Instagram.
Dalam hantaran tersebut, isteri kepada pelakon Aiman Hakim Ridza itu turut berkongsi beberapa buah video menunjukkan dia sedang menjalani latihan berdepan dengan ‘serangan musuh’.
Pada masa sama, Zahirah juga mengambil peluang untuk mempelajari Bahasa Indonesia bagi melancarkan dialognya dalam filem tersebut.

“Rindu saat ini. Waktu rehat belajar Bahasa Indonesia pula dengan jurulatih bahasa, Rully. Hari-hari berlatih dialog sampai dapat.
“Pasukan yang hebat dan setiap orang bekerja keras dalam kumpulan produksi,” katanya.
Selain Zahirah, Bulan & Pria Terhebat turut membariskan pelakon hebat lain seperti Maya Karin, Khir Rahman, Zizan Razak, Alif Hadi, Didie Alias dan Aprena Manrose. – K! ONLINE


PKPD dua lokaliti di Perak, Melaka hingga April
Oleh NUR HUDA MUSA

18 Mac 2021, 6:21 pm
PETALING JAYA – Kerajaan bersetuju untuk melaksanakan Perintah Kawalan Pergerakan Diperketatkan (PKPD) di Kilang YTY dan Asrama Pekerja di Sitiawan, Perak bermula 19 Mac 2021 hingga 1 April 2021.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat selepas Kementerian Kesihatan (KKM) mengesahkan berlaku peningkatan kes secara mendadak di lokaliti ini dengan kadar kebolehjangkitan dalam komuniti adalah tinggi.
“Sehingga 14 Mac 2021, KKM telah melaksanakan 162 ujian saringan dan daripada jumlah itu sebanyak 60 kes positif telah direkodkan.
“Pelaksanaan PKPD ini untuk memudahkan KKM melaksanakan saringan secara bersasar ke atas semua penghuni serta mengawal pergerakan dan penularan jangkitan dalam komuniti,” katanya pada sidang khas hari ini.
Dalam pada itu, Ismail Sabri memaklumkan, kerajaan juga bersetuju untuk melanjutkan PKPD di Sekolah Henry Gurney, Telok Mas, Melaka bermula 20 Mac sehingga 2 April 2021.
“Sehingga kini, KKM telah melaksanakan 602 ujian saringan dan daripada jumlah itu, 27 kes positif C telah direkodkan.

“KKM mengesahkan masih berlaku peningkatan kes dalam kalangan penghuni sekolah terbabit dan terdapat baki 171 sampel ujian saringan sedang menunggu keputusan,” ujarnya. – K! ONLINE


Pejabat Yayasan Akalbudi tidak beroperasi di alamat yang didaftarkan
Oleh NORLIZAH ABAS

18 Mac 2021, 7:36 pm
KUALA LUMPUR – Mahkamah Tinggi di sini hari ini diberitahu, pejabat Yayasan Akalbudi milik Datuk Seri Dr. Ahmad Zahid Hamid tidak pernah beroperasi di alamat yang didaftarkan dengan Suruhanjaya Syarikat Malaysia (SSM).
Notis yang dikeluarkan oleh SSM menunjukkan Yayasan Akalbudi didaftarkan di sebuah alamat di Jalan Raja Abdullah di sini.
Penolong Kanan Penguasa Khairudin Kilau, 44, berkata, hasil kunjungannya di alamat tersebut bagi mengumpulkan dokumen penting milik Yayasan Akalbudi mendapati, pejabat itu tidak beroperasi di situ.
Pegawai penyiasat Suruhanjaya Pencegahan Rasuah Malaysia (SSM) itu berkata, selepas memeriksa premis berkenaan, beliau tidak menemui dokumen milik yayasan bagi membantu siasatan yang dijalankan terhadap bekas Timbalan Perdana Menteri itu.
Ahmad Zahid, 68, sedang dibicarakan terhadap 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.
Khairudin menyatakan, beliau menjalankan pemeriksaan di yayasan itu selepas percubaan bagi mendapatkan laporan tahunan, laporan audit dan minit mesyuarat daripada Tetuan Lewis & Co. tidak berjaya.

Menurut saksi pendakwaan ke-99 itu, siasatan awal untuk mendapatkan maklumat bermula pada 2016 manakala siasatan secara terbuka dijalankan pada 2018.
Saksi terakhir itu berkata, pemeriksaan dengan pihak SSM gagal memperoleh sebarang dokumen termasuk laporan tahunan dan audit berkaitan Yayasan Akalbudi.
Ujarnya, beliau turut meminta dokumen-dokumen tersebut daripada Setiausaha Yayasan Akalbudi, Mahinder Kaur namun dimaklumkan bahawa ia tidak disimpan kerana yayasan itu tidak pernah mengadakan mesyuarat agung tahunan.
Kata saksi itu lagi, Mahinder malah memaklumkan dia tidak menerima sebarang arahan daripada pengurusan yayasan untuk menyediakan laporan audit.
Menurut Khairudin, oleh kerana percubaan untuk memperoleh dokumen daripada Mahinder tidak berjaya, dia bertindak membuat pemeriksaan di alamat yayasan itu berpandukan kepada notis pendaftaran dengan SSM.
Sementara itu, ketika disoal balas oleh peguam Datuk Ahmad Zaidi Zainal yang mewakili tertuduh, saksi menyatakan Yayasan Akalbudi tidak boleh menerima sumbangan politik kerana ia bukan sebuah parti politik.
Khairudin juga tidak bersetuju dengan cadangan peguam bela bahawa bekas Timbalan Perdana Menteri menerima sumbangan politik yang kemudian disalurkan ke dalam akaun Yayasan Akalbudi.
Pada sesi soal balas itu, mahkamah turut diberitahu, Ahmad Zahid pernah membuat laporan polis pada 31 Disember tahun lalu berhubung keterangan salah seorang saksi pendakwaan berkaitan dana yang dipegang oleh Tetuan Lewis & Co.
Dalam laporan tersebut, beliau terkejut apabila rakan kongsi syarikat guaman itu memberi keterangan bahawa dana berkenaan adalah milik Yayasan Al-Falah sedangkan dana itu sebenarnya milik Yayasan Akalbudi.
Ahmad Zahid turut menyatakan dalam laporan itu bahawa beliau tidak mempunyai kuasa melantik mana-mana pihak sebagai pemegang amanah kepada Yayasan Al-Falah.
Perbicaraan di hadapan Hakim Collin Lawrence Sequerah bersambung esok. – K! ONLINE


Tiada cukai baharu
Oleh NOR IDAYU BOSRO

18 Mac 2021, 5:35 pm
PUTRAJAYA – Kerajaan tidak bercadang untuk memperkenalkan sebarang cukai baharu atau membuat perubahan kepada sistem percukaian sedia ada buat masa ini,” kata Menteri Kewangan, Tengku Datuk Seri Zafrul Tengku Abdul Aziz.
Beliau berkata, ia termasuklah cadangan sesetengah pihak untuk memperkenalkan semula Cukai Barangan dan Perkhidmatan (GST) yang dimansuhkan sebelum ini.
“Buat masa ini, kerajaan masih lagi meneliti semua jenis cukai yang dapat meningkatkan hasil negara tetapi masa yang tepat juga penting.
“Kita percaya bahawa ekonomi negara baru memasuki fasa pemulihan dan ini bukan masanya untuk memperkenalkan cukai baharu atau apa-apa perubahan pada sistem cukai yang ada,” katanya.
Beliau berkata demikian pada sidang akhbar sempena sesi taklimat Strategi Pemulihan Ekonomi Negara di Kementerian Kewangan di sini hari ini. -K! ONLINE